ХИТОЙ: МЎЪЖИЗАМИ ЁКИ РЎЁ? – Beruniy Alimov\nУ ҳақда кўп эшитгандим, ўқигандим, ҳатто олдин икки марта боргандим ҳам. Лекин бу гал Чин ўлкасини тўласича қайтадан кашф этдим. Ишонаверинг, бирон-бир янги мамлакатни меҳмонхона деразасидан кузатишдан кўра унинг бевосита ичига кириб бориш анча қизиқарлироқ.\nЎзбекистонлик мухбирлар учун Хитойнинг “Бир макон, бир йўл” ташаббуси доирасида ташкил этилган бир ҳафталик пресс-тур кутилмаган учрашувлар, давра суҳбатларига бой бўлди.\nТунги рейс билан Пекин халқаро аэропортига келиб қўнган самолётдан 11 нафар журналистни Хитойнинг хорижий мамлакатлар билан дўстлик ассосциацияси ходимлари кутиб олишди. Орамиздаги уч соатлик фарқ ва унинг устига йўлда мижжа қоқмаган бўлсак-да, дастурда белгиланган тадбирларни бошлаб юборишга тўғри келди.\nДарвоқе “Бир макон, бир йўл” номли халқаро лойиҳа қадимий Ипак Йўлининг замонавий кўриниши бўлиб, у Марказий Осиё, Европа ва Африка минтақасида жойлашган 60 дан ортиқ давлатларни қамраб олади.\nЁпиқ шаҳар сирлари\nССTV – манфаатлар ҳимоячиси\nАлбатта пресс-турни профессионал доирадаги танишувлар, суҳбатларсиз тасаввур этиб бўлмайди.\nХитой марказий телеканали 中國中央電視臺, яъни CCTV 1958 йилда фаолият бошлаган ва у ҳозирги пайтда ўз дастурларини 50та канал орқали 1 миллиарддан зиёд аудиторияга етказиб бермоқда.\nПойтахт марказидаги энг ғаройиб осмонўпар бинолардан бирида жойлашган телевидение биноси стратегик объект ҳисоблангани боис, унинг ичида расмга олиш тақиқланади.\nБиз Россиянинг РИА Новости ахборот агентлигида бир неча йил меҳнат қилган ва айни пайтда ССTVнинг рус тили хизматини бошқараётган жаноб Хуанг Йинан билан учрашдик.\nДарвоқе, Хитойнинг дунёдаги айнан қайси нуқталарда кўпроқ иқтисодий ва сиёсий манфаатлари мавжуд эканлигини берилаётган кўрсатувлардан сезиш қийин эмас. Мисол сифатида “Asia today”, “Americas now”, “Talk Africa”, “Global business” каби кўрсатувларни қайд этиш мумкин. Албатта ҳозирги ахборот глобаллашуви даврида миллий ОАВ учун бу жуда муҳим йўналиш ҳисобланади.\nШунингдек, CCTV жаҳонда энг кўп тарқалган тиллардан кенг фойдаланиш баробарида хорижга узатилаётган дастурларда хитой тили ва маданияти тарғиботи масаласига ҳам алоҳида урғу беради.\nЗамонавий ахборот коммуникция технологиялари ва техника таъминоти жиҳатидан бу компания жаҳонда етакчилар қаторида туради. Дарвоқе, биз ушбу мақолани тайёрлаётган пайтимизда Пекинда дунёда биринчи робот-телебошловчи яратилганлиги ҳақида хабар тарқалди.\nЭътироф этиш керак, Хитой марказий телеканали мухбирлари Ўзбекистонда содир бўлаётган янгиликлар, кенг кўламли ислоҳотлар жараёнларини айрим ғарблик ҳамкасблардан фарқли ўлароқ тўғри ва объектив тарзда ёритиб борадилар.\nХитой халқаро коммуникациялар маркази\nХорижликларга мамлакат тарихи, маданияти ва ижтимоий ҳаётини чуқурроқ тушунтириш орқали унга нисбатан ишончни шакллантириш масаласи ниҳоятда муҳимдир. Ташқи тарғиботда, қолаверса, давлатнинг жаҳон медиа маконидаги имижини юксалтиришда алоҳида роль ўйнайдиган мазкур ташкилот ўз фаолият йўналиши жиҳатидан дунёнинг бошқа чеккаларида, хусусан Марказий Осиёда учрамайди.\nХитой халқаро коммуникациялар маркази – СICC ўз студияларида инглиз, француз, турк ва яна бошқа 7та хорижий тилларда қисқа метражли ҳужжатли фильмлар, роликлар ва реклама проспектларини тайёрлайди. Бундай медиа маҳсулотлар баъзан BBC, National Geographic, Discovery каби етакчи телаканаллар билан ҳамкорликда, хорижий поп мусиқа ва кино юлдузлар иштирокида тасвирга олинади.\nАйни даврга қадар марказ ижодкорлари томонидан ишланган видео роликлар жаҳоннинг 40дан зиёд мамлакатида эфирга узатилган.\nБўлиб ўтган мулоқот чоғида Медиа алоқалар бўйича директор Ли Миан хоним ушбу марказнинг келажакда Ўзбекистон оммавий ахборот воситалари билан ҳам ҳамкорлик алоқаларини ўрнатишдан манфаатдор эканлигини маълум қилди.\nОбуна – газетачининг иши эмас\nМамлакат жанубидаги Фуцзянь провинциясида бўлганимизда айнан шу номдаги ҳудудий газета таҳририятига бориб, бош муҳаррир Пань Сянь Цзянь билан учрашдик. Унинг айтишича, Интернет ривожланишига қарамасдан ушбу нашрнинг ўқувчилари сони асло камаймаяпти.\n– “Тўғри, газетамизнинг электрон варианти ҳам бор. Уни 6 миллион киши кузатиб боради”, – дейди жаноб Цзянь. “Бу ерда асосан мақола ва хабарларнинг анонслари берилади. Кунига 300 минг тиражда чиқадиган босма вариантда эса материаллар тўлиқ чоп этилади. Газетамизнинг чакана савдодаги нархи 400 юань”.\nТаҳририят ўзининг шинамгина музейи, кутубхонаси, музокаралар зали ва йирик босмахонасига эга. “Фуцзянь дейли” саҳифаларида мазкур провинциянинг иқтисодий, сиёсий ва ижтимоий ҳаёти батафсил ёритиб борилади.\nФучжоу шаҳри марказидаги 27 қаватли бинода жойлашган газета тижорат ва реклама ишларини ҳам олиб боради. Бироқ, обуна масаласида савол берганимизда, ҳамкасбимиз “бизда одатда газетачи обуна билан шуғулланмайди, бу тарғибот бошқармасининг иши” деб жавоб қайтарди.\nЎзбек пахтаси – энг сифатли\nЯқин-яқингача денгиз тўлқинлари мавжланиб турган ушбу ҳудудда бугун Хитойдаги энг йирик ип-газлама ишлаб чиқариш корхоналаридан бири “Highsun Group” барпо этилган. Аниқроғи, сув устига қум ташлаб, сунъий ярим орол ташкил этилган ва сўнгра унинг устига ушбу завод қурилган. Мажмуа жуда катта ер майдонни эгаллайди.\nБиринчи блокда нефть ва пахта толасидан ип тайёрланади. Бу ердаги ишларнинг аксарияти автоматлаштирилган. Иккинчи блокда эса ип ва газаламалардан иборат маҳсулотлар қадоқланади, ишчилар жуда кўп.\nМеҳнат хавфсизлиги юқори даражада. Дам олиш ва овқатланиш хоналари мавжуд. Сунъий ярим оролнинг баҳаво жойида ишчилар яшайдиган ётоқхоналар ҳам барпо этилган.\nЗаводда тўқимачилик саноати маҳсулотларидан тортиб, автомобиллар учун шиналар, пластик трубаларгача тайёрланади.\nЎзбекистонлик журналистларни ишлаб чиқариш жараёни билан таништирар экан, компания офиси бош директори жаноб Ли Шуанг шундай дейди:\n– “Маҳсулотларимиз турларининг чеки-чегараси йўқ. Биз инсоннинг болалигидан тортиб токи у улғайиб, бутун умр фаол ҳаёт кечиришида унга зарур бўладиган барча маҳсулотларни ишлаб чиқарамиз. Яъни чақалоқлар коляскасидан бошлаб машинанинг резинали эҳтиёт қисмларию кийим-кечакларгача тайёрлаймиз”.\nЖаноб Ли Шуангнинг эътирофича, ушбу заводга Ўзбекистондан келтирилаётган пахта ўзининг юқори сифати билан ажралиб туради. “Шу сабабдан биз мамлакатингиз билан ўзаро фойдали ҳамкорлик алоқаларини келажакда янада кенгайтириш ниятидамиз. Чунки ўзбек пахтаси асосида тайёланадиган маҳсулотларимиз дунёнинг қатор давлатларида мутахассислар ва харидорларнинг эътиборини қозониб келмоқда”.\nФучжоудан жануброқда жойлашган Сямэнь шаҳрига замонавий тез юрар поездда йўлга отландик.\n88та факультетли университет\nБу ерда журналистикадан тортиб, кимёгарлик ва ҳатто денгизшуносликкача бўлган бир-бирига ўхшамаган турли йўналишларда талабаларга дарс берилади.\nАйтишларича, Сямэнь университетида Ўзбекистондан келган талабалар ҳам бор экан. Афсуски, дастур тиғизлиги боис биз ёш ватандошларимиз билан кўриша олмадик.\nУниверситет ҳудудида талабалар учун барча шароитлар муҳайёр қилинган. Шинам аудиториялар, кутубхоналар, анжуманлар заллари энг замонавий ахборот коммуникация технологиялари билан таъминланган. Боғлар, майсазорлар озода, турли субтропик дарахтлар, икки томони палмалардан иборат велосипед йўлаклари, йирик футбол майдони… барчаси ёшлар ихтиёрида.\nХуллас, Сямэнь университети ҳудудидаги экологик муҳитни қанчалик тарифласак кам. Бироқ бизнинг эътиборимизни тортган “Хумо” (Phoenix) дарахти ҳақида алоҳида тўхтамасликнинг иложи йўқ.\nАйтишларича, ушбу дарахт ҳар ўқув йилида икки марта – айнан қишги ва баҳорги семестр пайтида гуллар экан. Демак, бу ерда нафақат ўқитувчи-профессорлар, балки табиат ҳам талабаларни руҳан қўллаб-қувватлар экан, деган хулосага келдик.\nДарҳақиқат, бу ердаги об-ҳаво Пекиндан камида икки баробар иссиқроқ экан. Биз ўша куни эрта саҳардан Шарқий денгизга тушиб, сувнинг ниҳоятда илиқлигига шахсан гувоҳ бўлдик.\nАвтомобиль юрмайдиган орол\nСямэнь шаҳри чеккасидаги бандаргоҳ орқали Гуланъюй 鼓浪嶼 оролига кемада етиб келдик.\nҚизиқарли жиҳати шундаки, Тайвань бўғозида жойлашган ушбу мўъжазгина оролда Европа, Хитой ва Япония архитектураси анъаналарини ўзида мужассамлаштирган эски задогонларнинг уйлари, виллалар ва тор кўчаларни кўришингиз мумкин.\nТарихий манбаларда қайд этилишича илк бор инглизлар 1670 йилда оролга қадам қўйган эканлар. Ундан олдин хитойликларнинг ўзлари ушбу оролдан турли ҳил ҳарбий юришларда чоғида фойдаланишган.\n1845 йилдан бошлаб АҚШ ва Европадан келган одамлар, турли касб эгалари, миссионерлар ва савдогарлар яшай бошлаганлар. Савдо-сотиқ, тижорат, ишлаб чиқариш учун қулай хаб юзага келган. Кейинчалик 1909 йилдан бошлаб орол Амой халқаро сеттлменти мақомини олган.\nЭнг муҳими, ўша даврларда қурилган барча бинолар, черковлар ва ибодатхоналар ҳозиргача жуда яхши сақланган. Оролнинг энг юқори қисмидаги саройдаэса дунёдаги энг ноёб пианинолар музейи жойлашган.\nҲозирги кунда Гуланъюй Хитойдаги етакчи туризм марказларидан ҳисобланади. Орол ҳудудида автомобиль ва ҳатто велосипедлардан ҳам фойдаланиш тақиқланади. Бу эса бетакрор ва осуда орол муҳитини яратади.


Фиръавнлар қарғиши мавжудми... - Yoshlar.com\nФиръавнлар қарғиши мавжудми...\n2014 йилнинг август ойида усталар Қоҳирадаги Миллий музейни таъмирлаётганларида тасодиф туфайли қадимги Миср фиръавни Тутанхамон олтин ниқобининг соқол қисмини синдириб қўйишган эди.\nУлар ҳеч ким билмасин деган ниятда соқолни ўз билганларича елимлашди. Бироқ елим оддий бўлгани сабаб унинг асоратлари тез орада фош бўлди. Бу ўз навбатида катта шов-шувларга олиб келди. Айни дамда Кристиан Экман раҳбарлигида германиялик ва мисрлик мутахассислар фирьавн ниқобини реставрация ишларини олиб бормоқда. Реставрация жараёни икки ой давом этади. Бу ҳақда ўтган ҳафтада Лойиҳа раҳбари баёнот берди. Унинг сўзларига қараганда таъмирлаш ишлари икки босқичда олиб борилади. Биринчи босқичда ёмон елимланган соқол кўчирилади ва қайта ниқобга елимланади. Иккинчи босқич эса анча мураккаб бўлиб, унда ниқоб қандай материаллардан ишлангани ўрганилади. Мухбирларнинг маълум қилишича, айни дамда Миср рамзи бўлмиш ниқоб музейнинг ойнали витринасидан олиниб, махсус бинога қўйилди.\nЭрамиздан аввалги 1332-1323 йилларда хукмронлик қилган Тутанхамоннинг дафн маросимида ишлатилган олтин ниқоб Шохлар водийсида тадқиқот ишларини олиб бораётган британиялик олим Ҳовард Картер томонидан 1922 йилда топилган эди. Ниқоб олтин ва лазуритдан ишланган бўлиб, 19-ёшли фирьавннинг юзини акс эттириши айтилади. Тобут эса талон тарож қилинмаган эди.\n2007-2009 йилларда Миср ва Ғарб олимлари энг замонавий жиҳозлар ёрдамида қадимги фиръавнларнинг мўмиёларини ўрганишди. Айримлар Тутанхамон Эхнатоннинг ўғли бўлган деса, бошқалар унинг отаси Сменхкара эканини айтишади. Бу фиръавн Эхнатоннинг укаси ёки ўғли экани тахмин қилинади. 2007-2008 йилги тадқиқотлар натижалари 2010 йилнинг 17 февралида эълон қилинди. Ўшанда олимлар Тутанхамоннинг отаси фиръавн Эхнатон эканини аниқлашган эди. Бироқ, айрим мисршунослар бунга эътироз билдиришди. Уларнинг фикрича, ўрганилган эпиграфика маълумотларида Эхнатоннинг фарзандлари орасида Тутанхамоннинг сурати акс этмаган. Шунинг баробарида, унинг онаси ким бўлгани ҳам аниқланмаган. Шуниси аниқки, унинг ўгай онаси бўлмиш Нефертити ўз даврининг энг гўзал ва нуфузли аёли бўлган эди. Тутанхамоннинг ёнига унинг рафиқаси ёки онаси дафн этилган бўлиши мумкин. Олимларнинг фикрича 19 ёшида вафот этган фиръавн ўгай онасига мўлжалланган қабрга дафн этилган бўлиши хам мумкин экан. Шу сабабли унинг қабри атрофи тадқиқот қилиниши лозим.\nЁшлигида Атон илохи шарафига Тутанхатон (“Атон сингари тирик”) деб аталмиш шахзода 10 ёшида тахтга чиқди. Отасининг ўлимидан кейин ўз номини Тутанхамон, Амон сингари тирик, деб ўзгартирди. 9 йиллик хукморонлигидан сўнг Тутанхамон 20 ёшга етмасдан номаълум касаллик сабаб сирли равишда вафот этади. Тахминларга қараганда Тутанхамон ўлдирилган бўлиши хам мумкин. Шунингдек, унинг аравадан йиқилиб тушиб, жарохат олгани боис вафот этгани хам айтилади. У Шохлар водийсига дафн этилган. Унинг Эйе томонидан уюштирилган фитна қурбони бўлгани борасида ҳам тахминлар мавжуд. Чунки айнан Эйе Тутанхамондан сўнг янги фирьавн бўлади.\nДафн маросими март-апрель ойларида бўлиб ўтгани тахмин қилинади. Чунки мўмиё ўрганилганида гуллар қолдиқлари топилган. Мўмиёлаш жараёни 70 кун давом этгани хисобга олинадиган бўлса, у холда Тутанхамон декабрь-январь ойларида вафот этгани ойдинлашади. Маълумки, қадимги Мисрда мана шу ойларда ов мавсуми ўтказилган. Фирьавннинг овга чиққанида аравадан йиқилиб ўлгани хақидаги тахминлар ҳам илгари сурилмоқда. Унинг қабри бошқа фиръавнларнинг қабридан фарқли равишда ўғрилар томонидан талон-тарож қилинмагани ҳам маълум бўлди. Жасад ёнидан қадимий саньат асарларининг топилгани шундан далолат беради. Бу топилмалар туфайли Қадимги Миср саройининг турмуш тарзи хақида атрофлича тасаввурларга эга бўлиш мумкин. Унинг ўлими ва сарой хонадонининг бошқа сирлари орадан 3 минг йил ўтиб генетиклар томонидан аниқланди. Маълум бўлишича буюк ислоҳотчи бўлмиш Тутанхамон Қадимги Миср маънавий ҳаётини тубдан ўзгартирмоқчи бўлган. Йиллар давомида тарихчилар наздида Тутанхамон 20 аср бошларига қадар иккинчи даражали фиръавн бўлиб келган. Ҳатто унинг ҳаётда бўлганига шубҳа билан қаровчилар ҳам топиларди. Шу сабабли хам Тутанхамон қабрининг очилиши археология тарихида ноёб ҳодиса сифатида қабул қилинди. Мўмиё бошдан оёқ олтин тақинчоқлар билан безатилган, қабрда эса фирьавн ҳаётлигида ишлатган буюмлар бор эди. Тутанхамонга тегишли бу топилмалар дунё сайёхларининг эътиборини тортди. Шоҳлар водийсига сайёҳлар, мухбирлар оқиб кела бошлади.\nШуни таъкидлаш керакки, фиръавнинг қабрини очишда иштирок этган олимларнинг сирли ўлимлари хақида газеталарда кўп ёзилди. Яъни, 22 нафар иштирокчи фиръавннинг қарғишига учрагани боис сирли вафот этгани борасидаги мақолалар анча шов-шувларга сабаб бўлди. Бироқ бу гапларнинг хаммаси газеталарнинг уйдирмаси бўлиб чиқди. Фактларга мурожаат қиладиган бўлсак, экспедиция аъзоларининг деярли ҳаммаси ўз ажали билан 70 ёшдан ошиб, ҳатто 84 ёшда вафот этган. Қабрни очишда иштирок этган Ҳовард Картер биринчи қурбон бўлиши керак эди, аммо у 1939 йилда 66 ёшда ҳаёт билан видолашганди.


Шайхонтоҳур туманида 8 ёшли қизалоқ иссиқ сув қувурининг темир устунини ушлаши оқибатида ток уриб, вафот этди – Бош прокуратура.\nТОШКЕНТ, 25 авг — Sputnik. Шайхонтоҳур туманида 8 ёшли қизалоқ иссиқ сув қувурининг темир устунини ушлаши оқибатида ток уриб, вафот этди, деб хабар қилди Бош прокуратура матбуот хизмати.\nСамарқанд 1-сонли туғруқ мажмуаси бош врачи вафот этди\nХабарда айтилишича, ижтимоий тармоқларда Шайхонтоҳур туманида 8 ёшли қизалоқ электр токи уриши оқибатида вафот этганлиги ҳақида хабар тарқалган.\n2020 йил 20 август куни 2012 йилда туғилган вояга етмаган қизалоқ ушбу қувурининг темир устунини ушлаши оқибатида ток уриб, вафот этган.\nҲолат юзасидан 22 август куни Шайхонтоҳур тумани электр тармоқлари корхонаси мансабдор шахсларига нисбатан ЖКнинг 207-моддаси билан жиноят иши қўзғатилди.


Ёнгокларнинг фойдали хусусиятлари - FORUM\nFORUM » O'n barmog'ida - O'n marifat » Qiziqishlar » Ёнгокларнинг фойдали хусусиятлари\nЁнгокларнинг фойдали хусусиятлари\nLeyla Дата: Payshanba, 16.05.2013, 21:59 | Сообщение # 1\nАникланишича ёнгоклар- худди банан ва шоколад каби антистресс хусусиятга эга экан. Ёнгоклардаги фойдали моддалар касалликка карши ва согликни саклашга катта ёрдам беради.Лекин меъёрни унутмаган холатда албатта...Ёнгокларнинг фойдали хусусиятларини куйида келтириб утамиз...\nФундук ёки урмон ёнгоги- бу ёнгок таркибида куп микдорда А ва Е витамини бор. Бош мия фаолияти учун жуда хам яхши таъсир килади. Фундук саратонга карши ажойиб восита хисобланади чунки унинг таркибида паклитаксел моддаси бордир... Шу жумладан канд касалига учраган инсонлар учун хам фойдали.\nКешью - оксил ва углеводларга жуда бойдир, таркибида А , Б гурух витаминлари, темир , цинк, фосфор, кальций каби микро ва макро элементлари бор. Доимий равишда истеъмол килиш иммунитетни оширади, кондаги холестерин микдорини камайтиради, юрак фаолиятини яхшилайди. Бир кунда 20 дона кешью ёнгогини ейиш организмнинг темир моддасига кундалик эхтиёжини кондиради.\nХандон писталар- бу ёнгокнинг кундалик нормаси 15 донадир. Кам калорияли ва фойдали моддаларга жуда бой. Хандон писта хазм системаси касалликларида, юкори нафас йуллари касалликларида, камконликда, хомиладорлардаги токсикозларда ёрдам беради.\nБодом- врачлар юрак калликлари билан огриган ёши катта беморларга 1 кунда 60 гр бодом ейиш зарур эканлигини маслахат беришади. Бодом фосфор, калий ва темирга бой ёнгокдир. Доимий истеъмол килиш бош мия фаолиятини яхшилайди ва уйкусизлик дардига фойда килади.Таркибида Е ва В гурух витаминлари куп.\nГрек ёнгоги- бу ёнгок таркиби куп микдорда аминокислоталар, минералларга бойдир. Доимий чарчокликда, камконликда, асаб системаси касалликларида даво булади. Шу жумладан мия ва ошкозон учун кони фойдадир.\nКокос ёнгоги- бу ёнгок узинг хушбуй аромати ва ширин таъмидан ташкари куп микдорда В гурух витаминларни жамлайди. Иммунитетга , кузга, хазм системасига ва калконсимон без фаолиятига ижобий таъсир килади.\nЕрёнгок- бу ёнгокнинг ер юзида 70 дан ошик навлари бор. Таркибида куп микдорда антиоксидантлар мавжуд. Куришни ва хотирани кучайтиради. Факат ковурилган холдагина истеъмол килинади. Таркибида фойдали ёг кислоталари бор. Иммунитетни ошириш учун ажойиб восита. Грипп ва шамоллаш эпидемиялари пайтида доимий танаввул килиш фойдалидир.\nПрикрепления: 6815153.jpeg(4.1 Kb) · 3094280.jpeg(3.7 Kb) · 2368671.jpeg(5.4 Kb) · 3258386.jpeg(4.5 Kb) · 8096497.jpeg(4.2 Kb) · 7576021.jpeg(4.0 Kb) · 4326753.jpeg(4.2 Kb) · 1909581.jpeg(2.7 Kb) · 5045186.jpeg(5.3 Kb) · 8499321.jpeg(4.1 Kb)\nСообщение отредактировал Leyla - Juma, 17.05.2013, 07:24\numm_abdulloh Дата: Juma, 17.05.2013, 03:32 | Сообщение # 2\npista haqida ham yoq ekan-de pistani rossa chaqamiz, kakos mazza yeganda qanaqadir yog'liq sutni yoqimli ta'mi keladi,\nTOshkentdaligimda (5 yil oldin) toylada,oshlada va boshqa marosimlada stolni ustiga gajeni albatta qoyishardi, hozir esa gajeni emas fundukni qoyishyabdi ekan borgan sari usish bovotti\nFotima Дата: Juma, 17.05.2013, 06:51 | Сообщение # 3\nrahmat Leylapa foydali ma'lumotla qo'yibsiz rosa


Whatsapp’нинг ойлик аудиторияси 1 млрд фойдаланувчини ташкил этади » Ўзбекистон янгиликлари – Zamin.uz\n19 апрель куни Whatsapp мессенжерининг асосчиларидан бири Ян Кум март ойида унинг хизматчиларидан 800 млн киши фойдаланганини маълум қилди. Ўтган йилнинг март ойига нисбатан фойдаланувчилар сони 30 фоизга кўпайган. Экспертларнинг фикрича, 2015 йил охирига келиб мессенжердан ойига 1 млрд киши фойдаланади, деб ёзади Kun.uz.\nМаълум қилинишича, Whatsapp фойдаланувчилари сони ҳар чоракда 100 млн га кўпайиб бормоқда. Жумладан, ўтган ойнинг август ойида унинг хизматидан 600 млн киши фойдаланаётган эди.\nЎтган йили Whatsapp Facebook компанияси томонидан 19 млрд долларга сотиб олинган эди. Бу ҳам маълум даражада мессенжернинг машҳурлигини оширди.\n2015 йил мартида мессенжернинг Android версияси фойдаланувчилари овозли қўнғироқни амалга ошириши имкониятига бўлдилар. Компания вакиллари ўз мижозларини тез орада Windows Phone ва iOS версияларида ҳам шундай имкониятлар пайдо бўлишига ишонтирмоқда.


1935 йил охиригача Туркистон турклари Совет Армиясига сафарбар этилмас эди. 1935 йилда қабул қилинган «Совет Армиясига сафарбарлик» қонунига асосан 1935—38 йиллар ичида Қизил Армия хизматларига туркистонликлар оз миқдорда олинганди. 1939 йил сўнгида Совет Иттифоқи билан Финляндия орасида уруш борганлиги сабаб бўлиб туркистонликлардан Қизил Армияга аскар олиш орта борди. 1941 йил июнь ойида Совет Иттифоқи билан Олмония орасида бошланган урушнинг дастлабки йилларида (1941—43) Қизил Армияда тақрибан 4.847.775 туркистонлик бор эди. 18 билан 65 ёш орасидаги туркистонликлар жабҳа хизматига сафарбар қилинди. Туркистонликлар 1939— 45 йиллар орасида узлуксиз равишда Қизил Армия хизматига олинишидан олдин, Совет режими Туркистондаги дастлабки сиёсатининг «мевасини» тотаётган эди. Сталиннинг «Давлат ва коммунистик партия идораларини халқ душманларидан ва миллатчилардан тозалаш»га оид кўрсатмаси билан Совет Иттифоқи коммунистиқ партияси Марказий Комитети қабул қилган қарор асосида 1937-—39 йилларда туркистонликлардан тақрибан 2 миллионга яқин киши қамоққа олинганди. Бундай террорлардан кейин, қўрқинчли йиллар таъсиридаги туркистонликлар энди Қизил Армия хизматига олинаётган эди.\nИккинчи жаҳон уруши пайтларида Қизил Армияга сафарбар этилган Туркистон туркларининг саноғи тўғрисида тўла маълумот йўқ. Лекин, «Миллий Туркистон» Бирлик Қўмитасининг 1942—43 йилларда Олмония томонида жабҳада бўлган «Туркистон легиони»нинг аскарларига берилган саволларга олинган жавоблардан уруш даврида Қизил Армияда бўлган туркистонликларнинг саноғи борасида ҳақиқатга яқин маълумот олиш мумкин бўлганди. Тўпланган маълумотларга қараганда, 1943 йилда Қизил Армиянинг 6 ҳарбий ҳисмида, яъни, Минск, Киев, Мосқва, Ленинград, Узоқ Шарқ, Шимолий Кавказда 1.179.802 туркистонлик аскар бор эди. Фақат Минск ва Киёв қисмларида 997.802 нафар эди. Совет Иттифоқининг бошқа ҳарбий қисмларида бўлган туркистонликларнинг саноғи ҳақида маълумот олишнинг иложи бўлмаган. Олмон уруши доираларининг тарқатган маълумотларига кўра, Совет Иттифоқи билан Олмония орасидаги урушнинг илк йилларида (1941-42) Советларнинг Ғарбий жабҳасида тақрибан 2 миллионга яқин туркистонлик аскар бўлган. Тўрғай шаҳрида жойлашган Олмон ҳарбий асирлари Бошқармасининг 1943 йилда берган маълумотига кўра, урушнинг илк йилларида (1941-42) Совет Армиясидан 1.700000га яқин туркистонлик олмонлар томонидан асир олингандир.\nОлмон-Совет урушидан олдин, Совет Армиясига чақирилган туркистонликларнинг кўпи Украина ва Польшада хизмат қилаётган эди. Финляндия — Совет Иттифоқи урушида маънавий ва моддий кучларидан айрилган Қизил Армия Олмониянинг Польшадаги уруш бораётган чегараларига юборган аскарларини на қурол жиҳатдан, на-да маънавий жиҳатдан таъминлаган эди. Олмон Армияси билан юзма-юз келган туркистонлик совет аскарларининг кўпчилиги қўлларида милтиққа ўхшаган тахта парчаларини кўтариб боришарди. Олмонлар биринчи бўлиб чегарада турган совет аскарларидан туркистонликларга оғир зарба бергандилар. Шу сабабли туркистонликларнинг бир қисми ёппасига ҳалок бўлди. Кўпчилиги эса немисларга таслим бўлгай ва улар томонга ўтган эди. Совет Армияси таркибида хизмат қилаётган туркистонликларнинг фақат озгина қисми орқага чекинди. Лекин буларнинг ҳам аксарияти немис армияси томонидан асир олинди ва ўлдирилди.\nИккинчи жаҳон уруши даврида Совет Армиясида бўлган туркистонлик аскарларнинг «Совет Ватани» деб аталган, аслида «Рус ватанпарварлиги» руҳида яшаётган Совет Иттифоқининг ғарбий минтақаларидаги тупроқларини мудофаа қилиш учун маънавий кучлари етарли эмас эди. Ҳеч кимса 1937— 1939 йиллардаги сталинизм-большевизм террОрининг таъсиридан қутулолмаган эди. Устига устак туркистонлик аскарларнинг кўпчилиги рус тилини билмаганлари учун, уларга «иккинчи даражали аскар» назари билан қараларди. Шундай бўлса ҳам туркистонликлар ўз Ватанларидан йироқ жабҳаларда урушаётган эдилар. Ҳар бир туркистонлик совет аскарининг хаёлида «мен нега бу ердаман?» деган савол бор эди. Шунинг билан бирга Совет Армиясида Туркистон Миллий Озодлиги учун Русияга қарши генерал Миршакар бошчилигида ташкил этилган яширин бир ташкилот Минск шаҳрида жойлашиб, туркистонлик совет аскэрларининг Олмонияга қарши жиддий жангга кирмасликларини ташвиқ этаётган эди. Қизил Армия қўмондонлиги 1944—45 йилларда тўғридантўғри жабҳада уруш олиб бораётган туркистонлик совет аскарларининг озгина қисми Олмонияга сиғинганлар эди. Немислар ташвиқотининг хатоси ҳам Совет Армиясига ёрдамчи ролини ўйнади. Немис армияси билан бирга туркистонлик аскарлар Совет Армиясига қарши жабҳада иштирок этаётган бўлишларига қарамай, немис тарғибот органлари «Большевизмнинг асосий манбаи мўғуллар ва осиёликлардир» деб жар солишдан воз кечмади. Бундай хатоли тарғибот ҳаммасидан олдин туркистонликларни қўрқитмоқда эди. Немисларнинг бўлганларини факат кейинчалик билдилар. Лекин шунгача Шомаҳмудов оиласи анъаналарига боғлиқ ҳолда яшадилар ва ишладилар.\nТуркистон умуман Совет Иттифоқининг уруш даври иқтисодиётида муҳим роль ўйнади. Буни Сталин 1943 йилда қуйидаги фикрлар билан баён этган эди: «Ўрта Осиё ва Қозоғистон Совет Жумҳуриятлари, Қизил Армиянинг энг муҳим қурол омбори бўлди.»\nСталин биринчи марта Ўрта Осиё ва Қозоғистон атамасини ишлатган Совет коммунист раҳбари бўлган эди. Шу нарсани очиқ4 қайд этишимиз керакки, Сталиннинг атамачилик борасидаги бу «руҳий мерос»ини ҳозирги кунгача Ғарбда ҳам ишлатиб юрганлар талайгина.\nИккинчи жаҳон уруши йилларида Туркистон бир томондан Совет Армиясининг аскарий потенциалида аҳамиятли роль ўйнаган бўлса, бошқа томондан иқтисодий имконлари билан Совет Иттифоқи ҳарбий иқтисодиётига оид талабларини қондиришга мажбур этилди. Бу эса Совет Иттифоқининг урушда енгиб чиқишида муҳим негизлардан бири бўлди. Иккинчи жаҳон уруши айни чоқда Туркистон миллий масаласини ўртага кўндаланг қилиб қўйди.\n( Олмон-Совет уруши бошланган йилларда Олмонияда бўлган туркистонлик зиёлилар, 1939 йилда Олмония ила Совет Иттифоқи орасида Польша тақсим этилганидан кейин Туркияга кўчдилар. Ўша йилларда Парижда яшаган Мустафо Чўқай ва Берлинда турган Вали Қаюмхондай икки туркистонлик зиёли, Советлар Иттифоқи ҳокимияти остида яшаб келган турк қавмларининг муҳожир зиёлиларининг вакиллари ила ўз мамлакатларидан келган ҳарбий асирларнинг анкеталарини тайёрлаш билан машғул бўлдилар. 1941 йил декабрида Мустафо Чўқай вафот этди. Ёзувли бўлмаган (яъни оғзаки) маълумотларга қараганда, Совет Иттифоқида турк қавмларининг Олмониядаги муҳожир раҳбарлари, асирларни ишлашга жалб қилмоқ учун анкеталар тузишга киришгандилар. 1942 йил бошида аҳвол ўзгарди. Аввал Совет Русияси ҳокимияти остида бўлган, ҳозирда эса Олмонияда турган айрим миллатларининг бир қисмини легионларга қабул қилиш масаласи кўрилди. Шу тариқа Олмония ҳокимияти остига кирган ерларда Армани, Гуржи, Шимолий Қофқоз, Озарбойжон, Идил-Ўрол ва Туркистон легионлари барпо этилди «Туркистон легиони»нинг биринчи партияси 2 май 1942 йилда Брянск ўрмонларида Совет Армиясига қарши жангга кирдилар. 1942 йил августида Вали Қаюмхон раислигидаги «Туркистон Миллий Бирлик Қўмитаси» тузилди ва айни замонда «Миллий Туркистон» журнали нашр этилди; Журналнинг биринчи сони (15.8.1942) «Бизнинг йўл» номи билан чиқди ва «Бизнинг йўл оталар йўлидир, мустақиллик йўлидир» дея баёнот берди. Олмон Давлати, миллий қўмитанинг бу сиёсий йўлини ўрганиб чиқди, аммо унинг сиёсий ниятига қарши чиқмади.\n«Туркистон легиони»нинг жабҳадаги аскар ва зобитларининг миқдори 1944 йил охирида 181.402 киши эди. Буларга илова ўлароқ ҳарбий форма кийган ва легионга мансуб бўлган ишчи бирликлари (рабочий персонал) бор эдики, уларнинг саноғи 85 мингдан зиёда эди, 1944 йил охирида эса «Туркистон легиони»да 267 мингдан ортиқ туркистонлик хизматда эди. Аскарий қўмондонлик Олмон армияси томонидан тайин этиларди. Туркистонликлардан батальон ва полк қўмондонлари, рота командирлари жуда кўп эди. Легионнинг сиёсий ва миллий ишлари Миллий Туркистон Бирлик Қўмитаси томонидан идора этиларди. Ҳар бир аскар ва зобитнинг (легионда хизматда бўлган олмон асир ва зобитларнинг ҳам) сўл қўлида «Туркистон, Оллоҳ биз билан» тамғаси бор эди. Аекарий онт, Қуръони карим қаршисида икки қилич бирлаштирилиб, Туркистон байроғи остида қабул қилинарди.\nОлмонияда ташкил этилган Озарбойжон, Шимолий Қофқоз, Идил-Ўрол ва Туркистон легионларининг тарихи бугунги кунга қадар ёзилмади. Фақат «Туркистон легиони» ҳақида баъзи манбаларимиз бор. Лекин буларнинг нашрларида ҳарбий кучлар (аскарлар миқдори) ва уларнинг фаолиятлари борасида маълумот ҳамон йўқдайдир.\nТуркистон легиони, Совет Русиясининг қўшинларига қарши жиддий жанглар олиб борди, Руслар, Туркистон миллий аскарларидан асир олмас, уларни «қора фашистлар» дейишарди. Олинган асирларни жойида ўлдиришарди. Ҳатто, ярадор миллий аскарларни ҳам аяб ўтиришмасди. Туркистон легиони 1944 йилнинг охирига қадар тақрибан 65 минг шаҳид берганди, 900 га яқин легионер, Совет партизан Бирликларига қочгандилар. Легионерлар, олмон аскар ва субойлари (зобитлар, офицерлар) билан умуман яхши англашардилар. Баъзан ораларида англашмаслик ҳоллари ҳам бўларди. Туркистон легиони ўзбек, қозоқ, қирғиз, туркман ва тожик қавмларидан иборат эди. Улар советларнинг йиллар давомида олиб борган парчалаш ва бир-бирига қарши қўйиш сиёсатига қарамай, туркистонликларнинг «Турклик бирлиги»ни кўрсатиб қўйиш қобилиятларини ҳам исбот этгандилар. Табиийки, совет тарғиботи Туркистон легионини ичидан бузиш учун кўп ишлади. Лекин Туркистон Миллий Бирлигини бузолмади.\nОлмон давлати 24 март 1945 йилда Туркистон легионини ТУРКИСТОН МИЛЛИИ АРМИЯСИ, Туркистон Миллий Бирлик Қўмитасини ТУРКИСТОН МИЛЛИЙ ҲУКУМАТИ сифатида расмий бир васиқа билан таниди. Миллий ҳукуматга Олмония ва унга дўст давлатлар билан дипломатик муносабатларда бўлиш ҳуқуқини ҳам берганди. Олмониянинг бу тадбири бироз кечиккан бўлса ҳам, тарихий бир ҳодиса сифатида, шундай бир таниш қарорининг васиқаси ҳам ўша даврнинг Туркистон миллий масаласига бир муносабат сифатида аҳамиятлидир.\nИккинчи жаҳон урушидан кейин олмонларнинг ҳимояси остида тутилган тўркистонлик асирларнинг ва Туркистон Миллий Армиясининг аскар ва субойлари ҳаётида аччиқ бир давр бошланди. Иттифоқчи давлатлар Америка, Англия ва Совет Иттифоқининг давлат бошлиқларининг Ялта шаҳридаги 1945 йил февраль англашма (шартнома)сига кўра, ҳар бир давлат урушдан кейин ўз ватандошларини қайтариб олиши керак эди. Бундай шартнома озод ватанга эга бўлган давлат ватандоши учун ғоят табиий бир масала эди. Аммо, Совет Иттифоқи учун бундай қарорга келишилгани кўп кишиларнинг ўлимига сабаб бўлди. Ялта шартномаси асосида, Америка, Англия ва Франция армиясининг минтақаларида бўлган туркистонлик аскарлар ва миллий аскарлар зўр билан Совет Иттифоқига жўнатила бошланди. Совет Иттифоқидан келган туркларнинг аксарияти, шу жумладан 200 мингдан ортиқ туркистонлик Совет Иттифоқига кетишдан бош тортдилар. Иттифоқчи давлатларнинг субойлари, рус субойлари билан бирга қаердаки бир собиқ совет аскарини, асирини ёки олмонлар билан бирга Совет армиясига қарши жанг қилган аскарларни кўрсалар, дарҳол Совет офицерларига таслим қилиб берардилар. Америкадаги арманилар ўз арманиларини қутқариш учун бемалол, муваффақият билан ишладилар. Совет Иттифоқига кетишни истамаган туркларга ёрдам берадиган бир давлат изланарди. Олмонияда бўлган икки турк талабасининг ҳиммати билан 1945 йилда Туркия Аркон-и Ҳарбия-и Умумиясининг Бавариядаги Америка армияси назнидаги тамсилчиси Юзбоши Эҳсон Унасан (1966 йилда вафот этди) билан танишдим. Ундан ёрдам сўрадим. У, ўз навбатида туркларнинг анкетасини ҳозирлашимни илтимос қилди. Эҳсон Бей анкеталарнинг бир нусхасини ўзи олди., бошқа бир нусхасини эса махфий йўллар билан Анқарага жўнатди. Эҳсон Бей ўтирган учоқ Югославия устида ўққа тутилди ва учоқ уриб туширилди (унинг жомадонидаги анкеталар йўқолди). Жўнатилган иккинчи нусха эса Анқарага келган, Анқарада масъулиятли хизматчилар бу анкеталар асосида Олмониядан 100 мингга яқин туркнинг Туркияга келтирилиши масаласини муҳокама қилганлар. Ораларида «Агар буларнинг орасида 10 минг Совет жосуси бўлса нима қиламиз?» саволи туғилган ва «Қабул этилмасин» дея қарор қилганлар. Туркияга бош урган бунча инсоннинг 10 минг тугул юз кишиси ҳам жосус бўлмаслигини кўра билмаганлар. Ёрдамсиз қолган турклар, 1945 йил ноябрига қадар, Совет Иттифоқига қурол кучи ила (зўрлик билан) таслим этилганлар. 1945 йил ноябрида Эйзенхауэрнинг «Русияга бирон одам зўрлик билан жўнатилмасин!» деган амрига асосан, 6—7 минг турк, шу жумладан тақрибан 800 туркистонлик жонларини қутқазиб қола олдилар. Совет Иттифоқига зўр билан жўнатилган туркистонликларнинг офицерлари Совет Жазо қонуни, уруш пайти қоидалари асосида дарҳол ўққа тутилганлар. Қолганлар эса, 20—25 йил давомида жазо уйларида, хусусан, Сибирия сургунларида бўлганлар, соғ қолганлари сўнгра ватанларига қайтишга муваффақ бўлганлар. Иттифоқчи давлатлар, бугунги кунга қадар Совет Иттифоқига жўнатилган собиқ совет аскарлари ҳақидаги архивни нашр этганлари йўқ.\nИккинчи жаҳон уруши йилларидаги Туркистоннинг Совет Ҳарбий ҳаётига қўшган ҳиссаси ҳақида Совет Иттифоқида ёзилган бир қанча асарлар бор. Туркистонликларнинг олмонлар ила бирга Совет Русиясига қарши жанглари ҳақида Совет Иттифоқида ёзилган талайгина асарлар, шу жумладан романлар, мақолалар ва хотиралар бор, Олмонияда Совет Иттифоқидан келган туркларнинг иккинчи жаҳон уруши йилларида миллий озодлик даъвоси, давом эттирган курашлари, жанглари ҳақида баъзи асарлар ёзилди. Лекин булар туркистонликларнинг ҳаракатини тўла ва тўғри ифода этмаганлар. Иккинчи жаҳон уруши йилларида туркистонликларнинг икки жабҳада, советлар ва олмонлар тарафидаги жанглари ва Туркистоннинг у йиллардаги аҳволи ҳақида бу кунга қадар миллий туйғу ва ҳалол манбалар асосида ёзилган асар йўқ, бундай асар яратилмагандир.\nИккинчи жаҳон уруши даврида Олмония билан бирга урушган Туркистон Миллий Армиясининг тарихда қолдирган баъзи муҳим излари бор. Буларни қуйидаги нуқталарда баён эта оламиз: 1-Туркистонлик беш қавм вакилларидан иборат бир Турқистон ўрдуси (Армияси)нинг қурилиши, Туркистонда миллий турк туйғуларининг ўлмаганлигини исбот этди.\n2-Туркистонликлардан ҳали Совет кишилари, Совет миллати яратилмаганлиги тасдиқ этилди. Чунки Туркистон миллий ўрдусида Совет ҳокимияти хизматида бўлган барча ижтимоий гуруҳлар (ўқитувчилар, партия ва давлат идораларида ишлаган шахслар, офицерлар, коммунистлар, ҳаттоки, сиёсий комиссарлар, талабалар, ишчи ва деҳқонлар) бор эди.\nЗ-Туркистон легиони, сўнгра Туркистон Миллий Армияси, Совет Армиясидаги туркистонликларга руҳий жиҳатдан таъсир кўрсатди. Шунинг натижасида Совет давлати, 1926 йилдан бери Ўрта Осиё Ҳарбий Округи исмини ташиган округ исмини ТУРКИСТОН ҲАРБИЙ ОКРУГИ деб ўзгартиришга мажбур бўлди.\n4-Туркистон Миллий Армиясида Ислом диний таълимотининг ва жабҳада ҳам Ислом маросимларининг давом эттирилиши ва Совет Армиясида бўлган туркистонликларнинг ота-оналарининг талабларига биноан, Совет давлати илк бор Туркистонда Ислом Диний Ташкилотининг тузилишига ва Совет Армиясида Ислом жаноза маросимига изн бермакка мажбур бўлди.\n5-Олмонияда маълум бўлган манбалардан биламизки, туркистонлик легионерлар ва кейинги Туркистон Миллий Армияси, аскарлари саноғининг кўплиги билан Олмонияда ташкил этилган барча миллий қўмиталар, жумладан Озарбойжон Легиони ва Миллий Қўмитаси, Озарбойжон номидан Ёрбой Фотиҳали Юдон Бей ва Туркистон номидан Бендениз, Олмон Пиёда Кучлари Қўмондонлигининг «Туркия Олмонияга қарши жабҳа очса, Туркистон ва Озарбойжон аскарлари «Туркияга қарши жабҳага кира оладими?» саволига кескинлик билан: «йўқ, Туркияга қарши жабҳага киролмаймиз» дея жавоб бергандилар. Бу билан турклигимизнинг йўли тайин этилганди. Ҳолбуки, Олмон уруши қўмондонлиги, бизнинг Туркияга қарши жабҳага киришимизга рози бўлганди.\n6-Туркистонда уруш пайтида ва урушдан кейин Миллий Армиянинг руҳи асосида янги бир мйллиятчилик оқими юзага келди. Шу сабабли Советлар-нинг, уруш йилларида, туркистонликларнинг Олмония билан бирга Совет Русиясига қарши жабҳага киришларининг сабабларидан кўз юмиши ва миллий ҳарақатни таъсирсиз ва аҳамиятсиз қилиб кўрсатиш ниятида олиб борган ташвиқоти ҳам янги. миллиятчиларнинг кўпайишига, имконлар бердиД\nСовет Армияси 1979 йил охиридан эътиборан Афғонистонни ишғол қилган илк ойларда, бу ишғолчи армия орасйда туркистонликлар кўп эди. Туркистонлик совет аскарлари, Афғонистон мужоҳидларига қарши берилган буйруқ асосида ҳарақат қилмадилар. Булар ҳаттоки, Совет Армиясини маънан бузди-лар. Шунинг учун Совет Ҳарбий Қўмондонлиги очиқчасига Афғонистондан кўп миқдорда туркистонликларни қайтариб олишга мажбур бўлди.\nАфсусқи, Ғарб ўлкаларида бу кунга қадар Туркистоннинг Иккинчи жаҳон уруши йилларидаги (1939—1945) умумий масалалари тадқиқ этилмаган. Туркистоннинг уруш йилларидаги умумий саваш манзарасини (инсоний ва моддий потенциаллари ва миллий озодлик ҳаракатини) ўрганиш учун ҳеч бўлмаганда Советларнинг асарлари танқидйй кўз билан тадқиқ этилиши керакдир.


20 апрел 2021, Тошкент вақти: 11:35\nМьянмада ҳокимиятни эгаллаб олган ҳарбийларга қарши чоршанба куни ўтказилган норозилик акцияси иштирокчиларининг камида 38 нафари ўлдирилди.\nСешанба куни Жануби-Шарқий Осиё давлатлари уюшмаси (АСЕАН) Мьянмадаги сиёсий бўҳронни муҳокама қилди.\nМашваратда 1 февраль кунги давлат тўнтариши ортидан ҳокимиятга келган ҳарбий ҳукумат вакиллари ҳам қатнашди.\nРейтер агентлиги Мьянмадаги тангликни ҳал этишга АСЕАН қандай ҳисса қўша олиши мумкинлигини таҳлил қилди.\nНега айнан AСEAН?\n10 мамлакатдан иборат сиёсий иттифоқ – АСЕАН Мьянмадаги инқирозни ҳал қилишда муҳим роль ўйнаши мумкин. Ҳарқалай, БМТ, АҚШ, Европа Иттифоқи ва Осиёдаги қудратли давлатлар шундай фикрда.\n“Ягона оила” ғоясини шиор қилган уюшма сиёсий ҳуқуқлардан кўра барқарорлик ва ривожланишга кўпроқ эътибор қаратиб келади. Уюшма аъзолари сафида дунёдаги учинчи йирик демократик давлати саналмиш Индонезия, коммунистик бошқарув йўлини танлаган Вьетнам ва Лаос ҳамда дунёнинг сўнгги мутлақ монархияларидан бири Бруней султонлиги бор.\nAСEAН давлатлари бир ёқада бош чиқара оладими?\nМинтақанинг асосий давлатлараро бирлашмаси ўлароқ AСEAН ҳарбий хунта аъзолари билан мунтазам алоқа ўрнатган ва бу жиҳатдан у кучли позицияга эга. Аммо гуруҳнинг муросаи мадорага келиш бўйича талаблари ҳамда аъзо давлатлар ички ишларига аралашмаслик тамойили Мьянма борасида якдил тўхтамга келишни қийинлаштиради. Қолаверса, ҳокимият жиловини қўлга олган ҳарбийлар ҳам уюшма чиқарадиган ҳар қандай қарорга рози бўлиши талаб этилади.\nКузатувчилар уюшма минтақада инсон ҳуқуқлари поймол қилинишига бефарқ эканини танқид қилиб келадилар.\nДипломатлар ва таҳлилчиларнинг таъкидлашича, АСЕАН жиллақурса янада кўп қон тўкилишига йўл қўймаслик учун хунта ва мухолифат ўртасида мулоқотни рағбатлантиришга ҳисса қўшиши мумкин.\nСанкциялар иш берармикан?\nАҚШ ва баъзи Ғарб давлатлари хунта етакчиларига қарши санкция жорий қилди. Мьянманинг бошқарувдан четлатилган расмийлари ва намойишчилар янада қатъийроқ жазо чораларини талаб қилмоқда.\nАммо AСEAНнинг асосий тамойиллари, боз устига, Мьянма унинг тўлақонли аъзоси экани ҳисобга олинса, бирлашма санкция жорий қилмаслиги аён бўлади.\nАйни чоқда, Ғарб давлатлари санкциялари ҳарбийларга алоқадор ширкатларга тузуккина таъсир этишини унутмаслик керак.\nОсиёнинг икки қудратли давлати нима дейди?\nНафақат қитъада, балки бутун дунёда ўз сўзига эга Хитой ва Ҳиндистон Мьянма билан чегарадош бўлиб, икки мамлакатга қўшни ўлкага катта сармоя ётқизган. Пекин ҳам, Деҳли ҳам исёнчи ҳарбийлар билан алоқа ўрнатгани маълум.\nХитой барқарорлик устувор масала экани, вазият янада мушкуллашмаслиги учун бошқа давлатлар Мьянманинг ички ишларига аралашишмаслиги зарурлигини уқтирмоқда.\nДемократик Ҳиндистон ҳам бу борада қатъий позиция кўрсатганича йўқ. Дам олиш кунлари Мьянма хавфсизлик кучлари камида 18 намойишчини ўлдиргач, Ҳиндистоннинг Мьянмадаги элчихонаси томонларни мулоқот қилиш ва зўравонликдан тийилишга чорлади.\nТаҳлилчиларга кўра, Хитой ҳам, Ҳиндистон ҳам давлат тўнтаришини амалга оширган ҳарбийларга қарши кескин чора кўришга ошиқмаётир. Чунки икки қудратли қўшни келгусида Мьянманинг стратегик рақибига айланиб қолишини асло хоҳламайди.


Хитой расмийлари Қишки Олимпия ўйинлари пайтида рақамли юанни синовдан ўтказадилар\nBOAO. Kazinform – Яқинда Пекиндаги Қишки Олимпия ўйинлари пайтида биз чет элликларга рақамли юанга кириш имкониятини тақдим этамиз. Бундай баёнот билан Хитой Халқ банки (ХМБ, Марказий банк) раисининг ўринбосари Ли Бо шундай баёнотида маълум қилди, деб хабар беради Kazinform мухбири.\n«Биз рақамли юандан фойдаланган ҳолда пилот лойиҳалар учун кўпроқ сценарийларни ва кўпроқ шаҳарларни кўриб чиқмоқдамиз. Пекиндаги қишки Олимпия ўйинлари пайтида биз чет элликлар унга кириш имкониятини таъминлаймиз», - деди Ли Бо.\n«Рақамли юанни тарғиб қилиш бўйича ҳаракатлар ички фойдаланишга қаратилган. Рақамли юаннинг халқаролаштиришга келсак, биз бу табиий жараён ва бизнинг мақсадимиз бошқа халқаро валюталарни алмаштириш эмаслигини бир неча бор такрорладик. Бизнинг мақсадимиз бозорга танлов қилишдир», - деди у.\nЛи Бо, шунингдек, рақамли юан ва экотизим инфратузилмаси, шу жумладан технологияларни янада ривожлантириш, хавфсизлик ва ишончлилигини ошириш ва ундан фойдаланиш учун тегишли меъёрий-ҳуқуқий базани яратиш зарурлигини айтди.\nУнга кўра, рақамли юанни янада халқаролаштириш нуқтаи назаридан Хитой халқаро шериклар билан трансчегаравий тўловлар бўйича узоқ муддатли ечимларни ишлаб чиқишда ишлайди.\nЎтган йилнинг октябрь ойидан бошлаб Хитойнинг Марказий банки мамлакатнинг бир нечта ҳудудларида, хусусан Пекин, Шэньчжэнь, Сучжоу ва Чэнду шаҳарларида рақамли юанни синовдан ўтказди.\nЭслатиб ўтамиз, Пекиндаги Қишки Олимпия ўйинлари 2022 йил 4-22 февраль кунлари бўлиб ўтади.


"Насаф" сафарда "Ал-Аҳли"га мағлуб бўлди\n24.02.2016 22:09 | Чемпионлар лигаси\n24 февраль куни Осиё чемпионлар лигаси гуруҳ босиқичи, 1-тур ўйинлари давом эттирилди.\n“D” гуруҳидан ўрин олган “Ал-Аҳли” ҳамда “Насаф” жамоалари Жиддадаги “Қирол Абдулла” стадионида ўзаро тўқнаш келди.\nЎйин мезбон жамоанинг фаоллиги билан бошланди ва бунинг самарасида иккинчи дақиқадаёқ “Ал-Аҳли” ҳисобни очишга муваффақ бўлди. Ушбу тезкор голга Муҳаммад Ал Фатил муаллифлик қилди.\nШундан сўнг “Насаф” тўп билан кўпроқ муомалада бўлиб, рақиб дарвозаси олдида бир неча хавфли вазиятлар яратди. Шулардан бирида Бобур Абдухолиқов дарвозабон билан яккама-якка вазиятга чиқиб борди, аммо унинг зарбасини “Ал-Аҳли” дарвозабони Абдуллоҳ Маёуф бартараф қилди.\nАммо Абдухолиқов барибир биринчи бўлимда ўз ҳисобига гол ёзиб қўйди. 30-дақиқада юзага келган вазиятдан кейин йўллаган зарбаси дарвоза тўридан жой олди. Шу тариқа 17 ёшли футболчи Осиё чемпионлар лигасидаги дебют учрашувида мусобақадаги илк голини киритди – 1:1.\nИккинчи бўлиминг аввали худди биринчисидагидек кечди. 47-дақиқада Ал Сома боши билан аниқ зарба йўллаб, ҳисобда “Ал-Аҳли”ни олдинга олиб чиқди. Бўлимнинг қолган қисмида кескин вазиятлар юзага келганига қарамай, ҳисобда ўзгариш бўлмади.\n“Ал-Аҳли” (Саудия Арабистони) – “Насаф” (Ўзбекистон) 2:1\nГоллар: Муҳаммад Фатил (2), Омар Сома (47) - Б.Абдухолиқов (29)\nОгоҳлантиришлар: Азизжон Ғаниев (37), Эркин Бойдуллаев (53), Азамат Алланиязов (68) - Ҳуссайин Могахви (89).\nЧетлатиш: Эркин Бойдуллаев 75\n“Ал Аҳли”: 22. Абдуллоҳ Маёуф 4. Волид Бахшин (24. Салман Моашер, 46), 5. Фаҳад Ҳамад, 6. Муҳаммад Фатил (8. Тайсир Жассим, 71), 9. Омар Сома, 10. Жианнис Фетфацидис (70. Маркиньо, 67), 11. Ҳусайн Мугаҳви, 20. Ислом Сераж, 26. Муҳаммад Аман, 77. Амири Курди, 99. Комил Муса.\n“Насаф”: 25. Элдорбек Суюнов, 4. Мақсуд Каримов, 5. Илдар Маматказин, 6. Азиз Ғаниев (21.Азамат Алланиязов, 57), 7. Шуҳрат Муҳаммадиев, 9. Илҳом Шомуродов, 10. Дилшод Раҳматуллаев, 17. Артур Геворкян, 20. Эркин Бойдуллаев, 23. Шерзод Аъзамов, 45. Бобир Абдухолиқов.


“Озодлик” радиосининг туркман редакцияси саволларига жавоб « Ўзбекистон Халқ Ҳаракати\n“Озодлик” радиосининг туркман редакцияси саволларига жавоб\n21 February 2017 - 11:33\nСавол: Бизнинг билишимизча, июл ойида АҚШ ҳукуматининг юқори даражадаги расмий кишиларидан Строуб Тэлбоот ва Айзенстат чиқиш қилиб, ўз ҳукуматининг Кавказ ва Ўрта Осиё давлатларини кучлантиришга чақирдилар. Сизнингча, Америка расмийларининг бу чақириқлари нимани англатади? Ёки улар бу давлатларни Русиянинг таъсиридан холос этмоқ мақсадида бундай чиқишлар қилдиларми?\nЖавоб: Аввал шуни билишимиз керакки, бизни ҳеч ким кучлантиришни истамайди. Буни биз ўзимиз исташимиз мумкин ва “кучланиш программаси”ни (агар шундай таъбир жоиз бўлса) Ўрта Осиё жумҳуриятлари ўзлари ишлаб чиқишлари керак. Америка Қўшма Штатларининг бизга бераётган эътиборига келсак, бу дунё сиёсатини йўналтиришга даъвогар бир давлат учун табиийдир. Ўрта Осиё Америка учун нефть, олтин, пахта каби бойликлар маконигина эмас, балки стратегик аҳамияти катта бўлган геополитик ҳавзалардан бири ҳамдир. Маданий дунё тарихида муҳим ўрин тутган учта асосий ҳавза бор: Пасифик ёки Тинч океани ҳавзаси, Оқ денгиз (Ўрта ер денгизи) ҳавзаси ва Ўрта Осиё геополитик ҳавзаси. Бу ҳавзалардан ҳар қандай бирини ўз назорати остига ола олган давлат дунё сиёсатида сўзи ўтадиган мақомга эришган.\nОқ денгиз ҳавзасига ҳоким бўлган византияликлар, кейин уларнинг ўрнига ўтган турклар ҳам ўз императорликларини узоқ вақт ушлаб турганлар. Тинч океани ҳавзаси қулайликлари бирданига тўртта давлатни юксалтти: Русия, Америка, Япония ва, мана, Хитой. Хитой 21-асрнинг супер давлатидир. Ўрта Осиё ҳавзасида ҳам икки минг йил давомида узлуксиз давлатлар қурилган. Унча-мунча эмас, буюк давлатлар, императорликлар иншо этилган. Бу ҳавзага ҳоким бўлиш орзуси Александр Македонскийдан тортиб Пётр I гача, ундан Владимир Ильич Ленингача – ҳаммасининг юракларини орзиқтирган. Бу ҳавза қалбидан чиққан Ипак йўли фақат тижорат йўли эмас, балки дунёга узанган маданият нури эди.\nЎрта Осиё ҳавзасига ҳоким бўлиш учун сўнгги мужодалани рус большевиклари берди ва уларнинг ҳокимияти 75 йил давом этди. 1991 йил декабрда бу ҳокимият расман тугади, Ўрта Осиёда янги мустақил давлатлар қуриш имкони пайдо бўлди. Эски совет жумҳуриятларининг автоматик равишда “мустақил давлатларга” айланиши мумкин эмаслигини ҳамма биларди. Хусусан, Русия бу тарихий босқич парокандалигидан фойдаланиб, Ўрта Осиёда эски таъсирни тиклаш ниятидан бир сония ҳам воз кечмаслиги ҳам ҳеч кимга сир эмас. Лекин бизнинг давлатларимизнинг коммунистик зеҳниятдаги раҳбарлари миллий мустақиллик тушунчасидан ҳам, миллий давлат тушунчасидан ҳам маҳрум эдилар.\nУлар Совет Империяси қулаб, ўзларини мустақил хонлар каби ҳис қила бошладилар. Сиёсатлари ҳам шунга мос юритилди. Улар ички сиёсатда мустабид, ташқи сиёсатда маҳдуд феодал сифатида ўртага чиқдилар. Улар минтақа иқтисодининг мавжуд инфраструктурасини парчалаб ташладилар, транспорт, алоқа ва энергетика соҳасидаги жумҳуриятлараро ҳамкорлик тўхташ даражасига етди. Бир-бирига бегона бўлган Оврупо миллатлари ўз чегараларидаги божхоналарини олиб ташлаётган бир пайтда, бизнинг қон-қардош миллатларимизнинг шуурсиз “йўлбошчилари” ҳар бир маҳалла чегарасида божхона қуриб, товарнинг эркин ҳаракатини тўхтатдилар, йўл ва сўқмоқларда божмон кийимини кийган қароқчиларни кўпайтирдилар. Йўлбошчиларимиз ўз мустақилликларини кўрсатиш учун фақат бу билан чекланиб қолмадилар. Улар бир-бирига қарши иқтисодий тазйиқ ва сиёсий шантаж усулларини ҳам қўллай бошладилар. Бу сиёсат минтақа иқтисодини қисқа вақт ичида чўктирди. Бугун минтақадаги бешта жумҳуриятдан бирортаси ҳам “биздаги аҳвол сизникидан яхши”, дея олмайди.\nБу аҳволда бизга на Америка, на-да бошқа буюк давлат нажот бўла олади. Бу аҳволда биз, аввало Оллоҳ, кейин бир-биримиздан нажот кутмоғимиз керак. Минтақадаги бешта жумҳурият шуурли бир сиёсат ўртага қўйиб, иқтисодий жабҳада бирлашув жараёнини бошласа, инқироздан қисқа вақт ичида чиқиши мумкин. Зеро, биз бошқа ерларда излаган ҳам моддий, ҳам маънавий хом ашё ўзимизда мавжуддир. Фақат божхоналар йўқ қилиниб, таъқиқлар бекор қилинса бас. Лекин ҳамма нарсадан аввал биз кимлигимизни қаттиқ англаб олишимиз керак. Минтақада яшаётган халқлар бир-бирига бегона эмас, қариндош эканлигини асло ва асло унутмаслигимиз керак. Ҳатто совет даврида мавжуд бўлган қариндошлик руҳи бугун халқларимиз орасида йўқ. Бу иқтисодий бўҳрондан ҳам қўрқинчлироқ ҳодисадир.\nАмерикага келадиган бўлсак, унинг Ўрта Осиёдаги стратегик манфаатларини гапирдим. Албатта, Русия билан рақобат ҳам бор, лекин, менимча, Американинг энг яқин ташвиши “ислом фундаментализми”дир. Бу иборанинг нақадар уйдирма эканлиги ҳақида мен кўп гапирганман, аммо бу нуқтада шуни айтиш керакки, ислом дини кейинги 30 йилда бутун дунёда, шу жумладан, бизнинг минтақада ҳам кучайди. Маълумингиз, келажак 21-асрда миллатлараро мужодала иқтисодий ёки сиёсий жабҳадан маданий ва диний жабҳада кучаяди, деган тахминлар бор. Буни ҳисобга олганда, Американинг “фундаментализм” андишаси остида келажакда Ғарб ва Шарқ ўртасида бошланадиган омонсиз рақобатга ҳозирлик талошини кўриш мумкин.\nСавол: Америка Кавказ ўлкаларини кучайтиришни бошлади, десак ҳам бўлади. Сабаби, аввал Гуржистон президенти Шеварнадзе, сўнгра Озарбойжон лидери Вашингтонга саёҳат қилдилар.\nЎрта Осиё жумҳуриятларидан эса Ақаев яқинда Америкага бориб, вице-президент Ал Гор ва Жаҳон Банки раҳбарлари билан учрашди. Ўрта Осиё минтақасидан яна қайси лидер Оқ уйга кираркан? Чунки уларнинг ичида Оқ уйга кирмаган президентлар ҳам бор.\nЖавоб: Кундалик сиёсатда Америка Ўрта Осиё давлатларини инсон ҳуқуқлари борасида огоҳлантирса ҳам, уларни ўзидан юз ўгириш даражасида ҳафа қилмайди. Масалан, АҚШ раҳбарияти Ўзбекистон президентининг диктаторликка ҳавасманд эканлигини билатуриб, расмий бўлмаса-да, Оқ уйда беш-ўн дақиқа қабул қилди. Худди шундай шаклда Туркманбоши ҳам қабул қилиниши мумкин. Бунинг ажабланарли жойи йўқ. Ўзбекистон ҳам, Туркманистон ҳам Осиёнинг хом ашёга бой ўлкаларидир, бу бойликдан ҳисса олиш учун инсон ҳуқуқлари ва демократиядан кўз юмилиши ҳам мумкин.\nСавол: Американинг юқори лавозимли раҳбарлари Туркманистон мустақилликка эришган илк кунларда Ашхободга сафар қилдилар. Американинг шу вақтдаги давлат секретари Бейкер ва бошқалар Ашхободга борсалар ҳам, сўнгра Америка Туркманистонни унутди. Сизнингча, қайси сабабларга кўра Америка Туркманистонга нисбатан тегишли чоралар кўрмаяпти?\nЖавоб: Саволингизнинг сўнгидаги жумлага жавоб берай: Туркманистонга чорани Америка эмас, туркман халқи кўриши керак. Халқ ўзи уйғониб, ўз дардини ўзи айтиши керак. Биз авваллари совет мустамлакаси даврида маҳаллий раҳбарлардан Москвага шикоят қилар эдик, энди маҳаллий раҳбарлардан Вашингтонга шикоят қиладиган бўлсак, демак, аҳвол ўзгармаган. Аҳволни ўзгартириш мажбурияти бизнинг елкамиздадир. Сўз ҳуррияти, матбуот ва виждон эркинлигини биз ўзимиз талашиб олишимиз керак. Шунда Америка ёки бошқаси ёрдам бериши мумкин. Аммо биз жим турайлик-да, бошқаси биз учун курашсин десак, хато бўлади. Ишонаманки, бизнинг жафокаш халқларимиз туркман ҳам, ўзбек, қозоқ, қирғиз ҳам ўз ҳақ-ҳуқуқларини ўзлари ҳимоя қилиш қудратига эгадирлар. Бунинг исботини, иншоОллоҳ, бутун дунё кўражакдир.\nМуҳаммад Солиҳнинг 2013 йилда Истанбулда чоп этилган “Туркистон шуури” китобидан. (167-170-саҳифалар.)


ХОҚ Шимолий Кореяни 2022 йилги Олимпия ўйинларидан четлаштирди\nNUR-SULTAN. Kazinform – Халқаро Олимпия қўмитаси (ХОҚ) Корея Халқ Демократик Республикасини 2022 йил охиригача Миллий олимпия қўмитасидан чиқариб юборди, деди ХОҚ президенти Томас Бах. Бу ҳақда Kazinform Sports.kz сайтига асосланиб хабар беради.\n«Qazsport» телеканали ХVI Паралимпия ўйинларини жонли эфирда намойиш этади\nNUR-SULTAN. Kazinform – «Qazsport» телеканали 24 августдан 5 сентябргача Токиодаги ХVI Паралимпия ўйинларини трансляция қилади, деб хабар беради Kazinform.\nҚозоғистон Паралимпия терма жамоаси Токиога жўнаб кетди\nNUR-SULTAN. Kazinform - Бугун, 20 август куни Қозоғистон Паралимпия терма жамоаси Токиога жўнаб кетди, деб хабар беради Kazinform.\nТокио Олимпиадаси совриндорига янги машина совға қилинди\nTARAZ. Kazinform - Жамбил вилояти ҳокими Бердибек Сапарбаев Токио Олимпиадасининг бронза медали совриндори, дзюдочи Елдос Сметовни қабул қилди, деб хабар беради Kazinform мухбири.\nҚозоғистонда бир қатор спортчилар давлат мукофотлари билан тақдирланди\nNUR-SULTAN. Kazinform - Ақорда расмий сайтида Президентнинг Қозоғистон Республикасининг давлат мукофотлари билан тақдирлаш тўғрисидаги фармони эълон қилинди, деб хабар беради Kazinform.\nТокио Олимпиадаси расман ёпилди\nTOKYO. Kazinform - Бугун Токио Олимпиадаси расман ёпилди, деб хабар беради Kazinform мухбири.\nЎзбекистонлик боксчи Олимпиада ўйинлари олтин медали соҳиби бўлди\nTOKYO. Kazinform – Токио Олимпиадасидаги Ўзбекистон жамоаси байроқдори Баҳодир Жалолов (+91) олтин медал соҳиби бўлди, деб хабар беради Kazinform UzAга таяниб.\nЯпонияда коронавирусга чалинганлар сони 1 миллиондан ошди\nTOKYO. KYODO -Kazinform - Японияда жума куни тасдиқланган коронавирус инфекцияси ҳолатлари сони 1 миллиондан ошди, деб хабар беради Kazinform Kyodo агентлигига таяниб.\nNAGOYA. KYODO -Kazinform - Софтбол бўйича Япония терма жамоасининг олтин медалини тишлаб олган марказий Япония мэри ҳаракатлари шов -шувга сабаб бўлди, дея хабар беради Kazinform Kyodoга таяниб.\nTOKYO. Kazinform – Токио Олимпиадасида каратэ бўйича биринчи ғолиб аниқланди, деб хабар беради Kazinform Olympic.kzга таяниб.\nTOKYO. Kazinform - Токио Олимпиадасида эркин кураш бўйича 57 кг вазн тоифасида бронза медали учун мусобақалар ўтказилмоқда. Қозоғистонлик Нурислам Санаев бронза медалини қўлга киритди, деб хабар беради Kazinform Olympic.kzга таяниб\nTOKYO. Kazinform - 52 кг вазн тоифасида қозоғистонлик боксчи Сакен Бибосинов Токио Олимпиадасида бронза медалини қўлга киритди, деб хабар беради Kazinform мухбири.\nTOKYO. Kazinform- Эркин кураш бўйича 74 кг вазн тоифасида мамлакат шарафини ҳимоя қилган Данияр Қайсанов чорак финалда ғолиб чиқди, деб хабар беради Kazinform Olympic.kzга таяниб.\nТокио-2020: Олимпиадада 300 дан ортиқ одам коронавирус юқтирган\nЭркин кураш бўйича қозоғистонлик полвон Олимпия ўйинларини ғалаба билан бошлади\nTOKYO. Kazinform - Токио Олимпиадасида эркин кураш бўйича мусобақалар бошланди, деб хабар беради Kazinform Olympic.kzга таяниб.\nТокио-2020: Қозоғистонлик байдаркачи Олимпиаданинг чорак финалига чиқди\nNUR-SULTAN. Kazinform - Қозоғистонлик спортчи Наталя Сергеева байдаркада эшкак эшиш бўйича Олимпиаданинг чорак финалига чиқди, деб хабар беради Kazinform olympic.kzга асосланиб.\nТокио-2020: Қозоғистонлик яна бир боксчи ярим финалга чиқди\nTOKYO. Kazinform - 52 кг вазн тоифасида қозоғистонлик боксчи Сакен Бибоснов Токио Олимпиадасининг ярим финалига чиқди, деб хабар беради Kazinform мухбири.\nТокио Олимпиадасида бокс бўйича илк олтин медал эгаси аниқланди\nTOKYO. Kazinform - Токиода бўлиб ўтаётган Олимпиада-2020 ўйинларида бокс бўйича биринчи чемпион аниқланди, деб хабар беради Kazinform Sports.kzга таяниб.\nҚозоғистонлик спортчилар Олимпиада-2020 нинг учта бронза медали учун қанча пул мукофоти оладилар\nNUR -SULTAN.Kazinform- Токиодаги Олимпиада ўйинларида бронза медалини қўлга киритган қозоғистонлик спортчилар қандай нақд пул мукофоти олиши мумкинлиги маълум бўлди, деб хабар беради Kazinform Sports.kz га таяниб.


ОТМ ўқитувчиларига чет тилини билиш даражасини аниқлаш ва малака сертификатини бериш имтиҳонлари ўтказилди - zarnews.uz\nКеча, 15 июнь куни Самарқанд иқтисодиёт ва сервис институти ҳамда Самарқанд давлат чет тиллар институтида фаолият олиб бораётган хорижий тил ўқитувчиларига чет тилини билиш даражасини аниқлаш ва малака сертификатини бериш учун имтиҳон бўлиб ўтди.\nЖараён Давлат тест маркази ва ушбу институтлар ҳамкорлигида ташкил этилган бўлиб, бунда ўқитувчилар B2, C1 даражасини берувчи сертификатлар бўйича имтиҳон топширишса, номутахассислик фан ўқитувчиларидан B1 даражасини берувчи сертификатлар бўйича имтиҳон олинади.\nКеча имтиҳонларда тест синовларининг тинглаб тушуниш, ўқиш, лексик ва грамматик компетенциялар, ёзма иш қисми бўлиб ўтди. Бугун, 16 июнь куни ўқитувчилар (гапириш) кўникмаси бўйича синовдан ўтадилар.\nЭслатиб ўтамиз: Имтиҳонлардан камида максимал баллнинг 60 фоизи ва ундан юқори балл тўплаган ўқитувчилар муваффақиятли ўтган ҳисобланади.\nТеглар: Ўқитувчилар чет тили\nСамарқандда май ойи учун чет тили имтиҳонлари бўлиб ўтмоқда


Азал-азалдан асалари заҳри табобатда самарали даво чораларидан бирии ҳисобланган. Қадимги Юнонистон, Арабистон ва Миср ҳамда Осиё халкдарида асаларини чақтириш пайтида одам нохушлик, оғриқ сезса ҳам, аъзолардаги қон айланиш тезлашиши сезилган. Шу-шу табиблар бу усулдан юзлаб касалликларни даволашда фойдаланишган. Асалари захри қайси хасталикларда асқатиши, кимларга эса умуман тавсия этилмаслиги ҳақида маълумот берамиз.\nБиринчи чақтириш бел соҳасида амалга оширилиб, атиги 5 сония асалари танага қўйилади. Ҳар куни чақтириш муддати 5 сониядан узайтирилиб борилади.\nБунда биринчи куни битта асаларини қўйиб, ҳар куни уларнинг сони биттага кўпайтирилади. Агар бемор чақтиришни кўтаролмаса, муолажа кунора амалга оширилади.\nДаволаш малакали шифокор-физиотерапевт ёки ушбу амалиёт учун рухсатномаси бўлган табиб назоратида амалга оширилади. Айнан у касалликнинг тури, беморнинг ҳолати, ёшига қараб, даволаш усули, миқдорини белгилайди.\nМасалан,қон томири хасталиклари, айниқса, хафақон (қон босимининг ошиши)да асалари қўл-оёқ терисига қўйилади. Ушбу усул ёрдамида беланги, остеохондрозни ҳам даволаш мумкин. Чунки асалари заҳри ичида суяк тизимини мустаҳкамловчи моддалар жуда кўп. Невроз, депрессия, юрак-қон томир бузилишларида ҳам ари чақтиришга мурожаат этиш мумкин. Иммунитет тушганда, ортиқча вазнда, подагра касаллигида, кексалардаги тарқоқ склероз, хотира пасайишида ҳам кўл келади.\nАсалари заҳри билан даволашда бир кунда 4—6 тагача асаларини чақтириш мумкин. Бунда даволаш муддати ўнта муолажани ўз ичига олади. Илк олтита муолажадан кейин, чақтириш учтагача камайтирилади.\nОдамни ари чаққанида тери остига заҳри билан бирга ниши ҳам тушади. Айнан шу заҳар туфайли қизиш, ачишиш ва бошқа нохуш белгиларни сезамиз. Асалари заҳри таркибида гистамин моддаси бор. Уни эса аллергияга мойил одамлар кўтаролмайди. Чунки аллергикларнинг қонида ушбу модданинг микдори табиатан юқори бўлади. Натижада, одамнинг юзи шишиб кетади, вақтида тиббий ёрдам кўрсатилмаса, анафилактик шок ҳолати юз бериши мумкин. Айниқса, қандли диабет билан оғриган, ҳомиладор аёллар, иситма, ўсма касаллиги бор беморлар, ошқозон ости бези, юрак касалликлари қўзғаган пайтда, буйракдаги тошда даволашнинг бу тури тавсия қилинмайди.\nБемор жисмонан ҳаракатчан бўлиши, яъни ҳар куни бадантарбия билан шуғулланиши, очиқ ҳавода сайр қилиши, асосан, сутли, сабзавотли овқатлар истеъмол қилиши ва камроқ гўшт ейиши тавсия этилади.\nДаволаниш пайтида спиртли ичимликпар ичиш, тамаки чекиш мумкин эмас.\nДаволаниш даврида гимнастика, уқалаш муолажалари билан шуғулланган одамлар тез тузалади. Умуртқа касалликлари, остеохондроз, беланги ва невралгияларни даволашда асалари сути, мумини қабул қилиш ҳам яхши натижа беради.


O’zLiDeP депутати кўмаги билан “Маърифат” маҳалласига ичимлик суви келди | O'zLiDeP\nАндижон шаҳридаги “Маърифат” маҳалла фуқаролар йиғинида ичимлик суви танқислигидан аҳоли азият чекади. Бир неча йиллик муаммога ҳанузгача ижобий ечим топилмагани ачинарли ҳолат, албатта. Сув қувурларининг носозлигини бартараф этишга бирор мард мутасадди ёки, ҳомий топилмаётганидан фуқароларнинг фиғони фалакда. Бир ёқадан бош чиқариб масалани ҳал қилмоқчи ҳам бўлдилар, аммо маблағ масаласида яна тўхталиш юзага келди.\nХалқ депутатлари Андижон вилоят кенгаши депутати Екатерина Смесованинг махкур ҳудуддадаги аҳоли муаммоларини ўрганиш ишлари давомида ушбу масала ялт этиб кўзга ташланди. Мурожаатчиларнинг эътирози фикрлари депутатни бефарқ қолдирмади. Ахир кундалик фойдаланиладиган ичимлик суви об-ҳаводек зарурку! Бир неча чақирим олисдан ичимлик суви ташиб истеъмол қилиш амримаҳолга айланаётганидан кўз юмиб бўлмайди.\n- Ўзбекистон Республикаси Президенти томонидан аҳолини марказлашган ичимлик суви таъминотини яхшилаш, ичимлик суви етиб бормаган ҳудудларни тоза ичимлик суви билан таъминлаш бўйича айтган фикрининг ўзи биз учун топшириққа айланди, - дейди депутат. – Яъни, “Агар биз одамларга ичимлик суви етказиб бера олмасак, биз нимани қилган бўламиз? Касаллик қаердан чиқяпти? Болалар қаердан сариқ касал бўлмоқда? Одамлар чидаб келмоқда, лекин энди чидамайди” — деган сўзларининг ўзи бу соҳада амалга оширилиши лозим бўлган ишлар етарли эмаслигини кўрсатиб турибди. Мана, ўзимиз ҳам гувоҳи бўляпмиз. Мазкур масала бўйича вилоят ҳокимидан кўмак сўрадик. Улар томонидан кўрсатилган амалий ёрдам туфайли муаммо жуда тез фурсатда ечимини топди.\nБугун маҳалла аҳли депутат кўмагидан мамнун. Ишонч билдириб адашмаганларини яна бир карра ҳис қилдилар. Шундай фидойи халқ ноиблари туфайли халқнинг муаммолари бартараф этилаётгани қувонтиради барчани.


Узумзорлик аёлларнинг муаммолари депутат назоратига олинди | Ўзбекистон Халқ демократик партияси\nУзумзорлик аёлларнинг муаммолари депутат назоратига олинди\n2021-06-28 15:06:27 396\nЎзбекистон Халқ демократик партияси Навоий вилоят ва Кармана туман кенгашлари ташаббуси билан “Малик” маҳалла фуқаролар йиғинидаги Узумзор қўрғонида «Аёлларга кўмак» лойиҳаси доирасида тадбир ташкил этилди.\nТадбир доирасида партия ходимлари ва туман ташкилотлари мутасаддилари хонадонма-хонадон юриб, фуқаролар билан суҳбатда бўлдилар, уларни қийнаётган муаммо ва масалаларни ўргандилар. 510 нафар аҳоли истиқомат қиладиган узумзорликларнинг 269 нафарини хотин-қизлар ташкил этади. Улардан 25 нафари “Аёллар дафтари”га киритилган.\n– Оилада уч киши эдик, яқинда набирали бўлдик, – дейди маҳалла аёлларидан бири Гулмеҳра Шодиева. – Рўзғорни тебратишга жуда қийналиб қолдик. Чунки оиламиздан ҳеч ким ишламайди. Ўғлим “Ёшлар дафтари”га киритилгани учун 3 ойлик ўқув курсида ўқияпти. Иш билан таъминланса, мушкулимиз осон бўларди. Томорқа қилиб кун кўрайлик десак, сув йўқ. Бир неча марта сув чиқариб беришлари бўйича мурожаат қилганмиз, лекин натижа бўлмаяпти. Маҳалламизда сув чиқариш иншооти қурилса, кўплаб оилаларнинг муаммолари ҳал бўларди.\nГулбиби Ражабова ҳам ўзларини қийнаётган муаммоларини баён этди:\n– Беш нафар набирам ва икки нафар келиним билан шу хонадонда истиқомат қиляпмиз, – дейди Г. Ражабова. – Қарзларимиз кўпайиб кетди. Ўғилларим Россияга ишлаш учун кетишган. “Агробанк”нинг туман филиалидан олинган 15 миллион сўм кредит эвазига 500 туп дарахт кўчати олдим. Банкни талабига кўра, таъминотчи сув қурилмасини қуриб бериши лозим эди. Лекин таъминотчи ишни орқага ташлашдан бошқа ишга ярамайди. Қурилма неча марта ишдан чиқди, ўз ҳисобимдан таъмирлатиб, ишлатиб беришларини талаб қилдим. Кўчатлар қуриб кетяпти. Меҳнатимга, пулимга ачинаман. Шу масалага ечим топиш мақсадида 18 ойдан буён югуриб-еламан. Лекин фойда бўлмаяпти. Ушбу масалада судга ариза берганман. Ишим ҳали бир ёқли бўлгани йўқ.\nАҳоли билан бўлган мулоқотда Узумзор қўрғонида мавжуд бўлган бошқа бир қатор муаммолар ҳам кўтарилди. Уларнинг барчаси назоратга олиниб, мутасадди ташкилотларга депутатлик сўрови жўнатилди.\nШунингдек, 30 июнь – Ёшлар куни муносабати билан ҳудуддаги уйда таълим олаётган, ижтимоий ҳимояга муҳтож ёшларнинг ҳолидан хабар олиниб, уларга партиянинг эсдалик совғалари топширилди.\nЎзХДП Навоий вилоят сектор мудири.


Дунёнинг энг сара бадиий асарлари ўзбек тилида асосан "Жаҳон адабиёти" журналида бериб борилади. Биласиз, ушбу нашр фаолияти йирик адабиётшунос, Ўзбекистон Қаҳрамони Озод Шарафиддинов ташаббуси билан йўлга қўйилган. 1997 йилда дастлабки сони ўқувчилар қўлига етиб борган журнал саҳифаларида юзлаб, минглаб сара асарлар эълон қилинди, қилинаяпти. Аммо ўша орада журналда ўзбек ёзувчиси романи эълон қилиниб қолгани катта воқелик, нашр анъаналарига хос бўлмаган ҳодиса эканлиги чин. Асар "Мувозанат" деб аталиб, муаллиф Улуғбек Ҳамдам эди. Озод Шарафиддинов асарнинг жаҳон адабиёти дурдоналари билан бўйлаша олишини англаб, уни чоп этишга жазм этгани кўп таъкидланади. "Жаҳон адабиёти"да асари чиққан ўзбек адиблари сони эса у қадар кўп эмас: Муҳаммад Шариф, Неъмат Арслон, Абдуқаюм Йўлдош шундай эътирофга сазовор бўлишган.\nХуллас, Улуғбек Ҳамдамнинг "Мувозанат"и учун "Ёлғизлик" номли қиссаси пойдевор вазифасини бажарганини айтиш керак. "Ёлғизлик"ни уқиб, "Мувозанат"ни англаш, ҳис қилиш осон кечади. Қуйида эътиборингизга айни шу қиссадан парчалар ҳавола этяпмиз. Ишонамизки, асар мутолаасидан кейин инсон, ҳаёт, санъат ҳақидаги тасаввурларингиз янада бойийди, сайқаллашади.\nМен кимман ўзи?! Илмий унвон ва мангулик даъвосида ич-этини еб, типирчилаётган кўзбўямачими ёки фақат кашф этишу билиш-билдириш иштиёқида ёнаётган одам-олимми? Мен кимман?? Кўксимда мингта, миллионта жангчи ва мингта, миллионта жанг кетаётир, фақат мен қайдаман ва ким томондаман? Мен ўзимни йўқотиб қўйдим, эй Парвардигор! Мен турмушнинг арзимас юмушлари орасида қолиб хор бўлдим, мен улардан тўйдим. Мен бандалик ботқоғидан чиқиб кетолмаётган ўзимдан зерикдим. Мен тинимсиз равишда мажбуриятларни, заруратларни бажаришдан сиқилдим. Ниҳоят, менга чумоли каби битта-иккита издан юра-юра ўлиб кетиш алам қилади. Ниҳоят, мен билган бу олам Сенинг бутун қудратинг ҳосиласи эмас! мен сенинг қудратингни кўрмоқ ва кўрмоққа кифоя салоҳият истайман, эй Парвардигор!\nҲаёт ва унга интилиш, барибир, мавжудотнинг энг улуғ иши бўлиб қолаверар экан.\nЧиройли ўлим топиш, ўларкан, ўлимга тайёр бўлиш энг муҳим ишимиз эмасми? Менинг эса ўлгим келмайди - ҳар сафар сени ўйлаганимда, сенга дуч келганимда. Сенинг васлинг ўлимникидан гўзалроқ ва жозиброқ туюлади... Лекин қачондир ўлишим кераклигини биламан. Бас, шундай экан, у вақтгача мен сенинг руҳингга кўчиб ўтаман ёки сен менинг. Бунинг фарқи йўқ. Ахир ҳаётда ҳам севишганлар бир-бирининг уйига кўчиб ўтишади-ку - бирга яшаш учун! Ўлим билан юзма-юз келаркан, бир-бировингнинг руҳингга кўчиб ўтиш қандай яхши!..\nЎғлим қийналиб ўлди... Ўлими олдидан дўхтирлар унинг аъзойи баданига санчилган анжомларини суғуриб: "Ҳозир жони чиқади, сўнг олиб кетаверасизлар", - дейишди. Улар ўзларини худди бизга болани соғ-саломат топшираётгандек тутарди. Ҳаммасини ёппасига бир калтаклай дедиму, Худодан қўрқиб, ўзимни босдим. Боланинг эса ҳа деганда жони чиқавермади. Узоқ кутдик, чамаси икки соатча. Чақалоқ бирдан кўзларини катта очиб менга қаради, гўё мен соҳилдаману, у эса қутурган дарёнинг ўртасида оқиб кетаётгандек қаради, жовдираб қаради. Жоним ҳалқумимга келди. Мен илк бор ўзимни қурбон қилишга тайёр сездим. Ўғлимнинг ўлимида ўзимни айбдор ҳис қилдим, ичикиб оғридим...\nУйга келдик, маросим бошланди. Ювишдан олдин аёллар исмини сўрашди, исмсиз кетмасин, дейишди. Биз ҳали исм қўйишга улгурмагандик. Лекин Муҳаммад номли ўғлим бўлишини жуда-жуда хоҳлардим. Болам эса ўлди. Агар исмни унга берсам, менинг ҳеч қачон Муҳаммад отлиғ ўғлим бўлмасди. Бир лаҳза иккиландим, исмни қизғандим... Сўнг аблаҳлигимга ортиқ чидай олмай: "Муҳаммад!!!" - дея бақирдим анчадан буён оғзимни пойлаб турган ювғичларга. Бориб кўпчиликка: "Муҳаммад, ўғлимнинг номи Муҳаммад!" - дея бирма-бир айтиб чиқдим.\n"Ишга кирдим, хотин, ишга!" дейману, ичимда нимадир "жиз" этганини илғаб жимийман... Кейин ошхонага ўтиб деразани очаман-да, кесакисига суянганча қотаман: "Ё тавба! Шумиди, шугинамиди? Осмонўпар қувончимнинг сабаби бор-йўғи ишга кирганлигимми? Наҳотки, менинг каттароқ севинчим бўлмаса? Бор-йўғи иш топибману, худди бутун гуноҳларини Аллоҳ мағфират айлаган бандадек шодланаман! Атиги қорнимизни боқиш воситасини беришибдию, жаннатга йўлланма олган Руҳ янглиғ бахтдан ҳушимни йўқотаман!.. До-о-од, фарёд! Бундан ортиқ хўрлик бўладими?.."\nНаҳотки дунёда ҳақиқат бўлса?.. Бор - зўрнинг зўравонлигию, ожизнинг онасини учқўрғонда кўриши тўғрисидаги ҳақиқат бор дунёда! Қолгани - бўҳтон, ёлғон... Каллакесарнинг ўз қилмишига товон сифатида тиланчининг кашкулига аҳён-аҳёнда танга ташлаши каби жирканчдир қолгани! Ваҳоланки, вақт ўтиб, каллакесар худди шу одам бошини танидан жудо қилиши мумкин!.. Дариғо!\nМана - мен, ҳей дунё! Кўриб қўй, сен менинг бир лаҳзалик жунбишимга арзимайсан! Менман ўшал Қиммат! Мен! Менсиз жамики диний китобларинг - эртак, Худо ҳақида айтганларининг - сафсата! Баридан мурод - мен! Сен эса мен қолиб - инсон қолиб, кимга ғамхўрлик қиляпсан? Инсонсиз Таврот нимаю Қуръон нима? Улар менинг қалбимга юқибгина қадриятга айланиши мумкин, холос...\nЯшашга интилувчи куч табиатан бешафқат бўлса, бечора одамзодда нима айб? Шоҳнинг ўрнини олиш учун вазир кечалари билан мижжа қоқмай фитна ҳақида бош қотирса! Икки қадрдон дўст бир-бирларининг муваффақиятини зимдан кўролмаса. Кун туннинг кўксини қуёш - атом қуроли-ла чил-парчин этса, тун куннинг орқасидан пичоқ урса! Ботаётган қуёш атрофга қонлари сачраган яра бўлса. Кеча - мотам, қора кийган фурсат эса! Оламдаги жамики нуқсонлар, мусибатлар... инсоннинг яшашга, яшаш учун аввалгисидан авлороқ, қулайроқ имкониятга эга бўлиш йўлидаги қотилликнинг ўчмас излари эса! Ҳаёт инстинкти худди туфлининг тагидан ўтиб оёққа санчилиб азоб бераётган ва киши кайфиятини ўзига боғлаб қўйган мих сингари ҳукмрон эса! Михга эътибор беришга эса кўпинча бизнинг имконимиз, фурсатимиз, ҳушимиз бўлмаса, нима қилайлик?!..\n... Ҳозир эшигимни очиб ўн беш ёшли қиз - паризод кириб келганда эди, мен балки қарғишларимни бир чеккага қўйиб, унга илтифот кўрсатармидим... Тушуняпсанми ўқувчи, ёзувчининг меҳнатию асарларининг қиммати қай даражада эканини идрок этаяпсанми? Ҳеч бир санъат дурдонаси фақат сен учун, сенинг манфаатинг учун ёзилмаслигини пайқадингми, ниҳоят? Дунёнинг моҳияти, ундаги барча эзгу амалларнинг илдизи ҳам шахсий манфаатдорлик булоғидан сув ичишини англадингми?\n...одамзоднинг табиатида янги ва янги нарсаларга эгалик қилиш ҳамда уни кўз-кўзлаш ҳисси мавжуд. Жумладан, эндигина харид этилган нарса инсоннинг ич-ичида вижиллаб тинчлик бермаётган эҳтиросини босади ва у енгил тортади.\nТўғри, бечоралик, камбағаллик айб эмас, лекин улар айтгандек, фазилат ҳам, қаҳрамонлик ҳам эмас! Фақирлик худди менга калликни раво кўргани каби Аллоҳнинг бандаси юзига тортиб юборган шапалоғидир. Фақат уни биров мукофот, биров мужазот ўлароқ қабул қилади.\nФақирлик - давоси қийин дард. Фақирлик сен томон учаётган ўққа "кўксингни яланғочлаб тут!" амридир. У бағрингда ухлаб ётган имконларингни тунда билдирмай бўғизлаб кетган жаллод! Фақирлик - жон таслим қилаётган ўғлингга сен сотиб олиб беролмаган дори! У - бошқоронғиликда кўнгли мева тусаб, йўлингга илҳақ бўлиб ўтирган хотинингнинг дам умидвор, дам умидсиз нафас олаётган кўзлари!\nҲар сафаргидек ўзимни муаммо ичра отдим. Ва бутун борлиғим бўйлаб қон каби югуриб айланаётган фараҳнинг кетидан қувиб етдим. Унга телбаларча саволомуз тикиларканман, ботинимнинг ўзида қандайдир маъно-жавоб туғилиб бораётганини ҳис қилдим. Сўнгра уни тасаввурга кўчирдим - тушундим. Ниҳоят, сўзларга чевирдим: КИШАНГА ТУШГАН ОЁҒИНИ НОИЛОЖ ҒАЖИБ УЗГАН ВА ШУ ТАХЛИТ ҲАЛОКАТДАН ХАЛОС БЎЛГАН БЎРИНИНГ КЎЗЛАРИДА ИЗТИРОБ АРАЛАШ ОЗОДЛИК НАШИДАСИ ЎЙНАЙДИ...\nМўъжиза! У инсонни тарк этган лаҳзадан эътиборан ақл бовар қилмас ҳалокат бошланади. Фақат жараён аломатсиз касаллик сингари ботинда кечади, кун келиб эса инсонни маҳв этади.\nУмрим - кўприк. Мени аслий ҳаёт томон ўтказиб қўйгувчи восита!\nГЎЁ БОШИ УЗРА ҚИЛИЧ СЕРПАЛАЁТГАН ЖОНИВОРДЕК ЎЗИМНИ ЧОР ТОМОНГА УРАМАН. АММО БИЛМАЙМАНКИ, НАЖОТИМ ҚИЛИЧДАМИ ВА ЁКИ ҲАР ТАРАФДА?!..\nАхир, сен эмасми дунёнинг марказига инсонни, инсонга дахлдор оламнинг шоҳсупасига унинг кўнглини қўйган?.. Шундай экан, нега ўзинг ўткинчи икир-чикирларга бунчалар берилдинг? Кўнгилдан, уни суяб турган устунлардан хабар олмоқдан чалғидинг, ғафлатдами қолдинг? Ахир, кўрмаяпсанми, одамлар бирин-сирин ўққа учаётган жангчилар мисол майдонни - бу дунёни тарк этмоқдалар. Ҳатто кечагина қучоқлашиб суратга тушганинг икки оғайнинг бу кун йўқ. Ажал ўқи икки ёнингдаги икки навқирон йигитлар жонига ачинмаган экан, ўртадаги сенинг жонингни аяйди деб ким кафолат бера олади? Ахир, ота-онангнинг жонлари ҳам худди сеники каби бир нишон-ку. Нечун омонатга бунча ишонасан, унга ружу қўйиб, мангу яшайдиган борлиқ янглиғ дунёга кўз соласан!.. Тўхта, биродар! Қўл-оёқларингга кишан ур, токи, улар фикрларингни зиндонбанд этмасинлар! Сен барча чораларни кўр-да, моҳиятингга назар сол: нималар қилишинг зарур эдию, нималар билан умрингни ўтказиб юрибсан, бил!..


Тўғрироғи ҳалол меҳнатга ҳуши йўқ, осон йўл билан пул топишга, енгил елпи ҳаёт тарзига одатланган. Афсуски, бу йўл саодатли манзилга элтмайди. Толиб муқаддам судланиб, 3 йилу 6 ой муддатга озодликдан маҳрум бўлди. Икки йил ўтгач, ўталмай қолган 1 йил 5 ой озодликдан маҳрум қилиш жазосидан муддатидан илгари шартли равишда озод қилинди.\nБироқ, Толиб хатосидан сабоқ олмади. Ўзининг, ҳаётининг қадрини ўз вақтида англаб етмади.\nРуслан унинг шериги, ҳалол меҳнатга бўйни ёр бермайдиганлардан.\n2020 йили 27 декабр куни эди. Толиб Урганч шаҳридаги Тошкент шаҳрига кетадиган таксилар турадиган жойга келди. Шу ерда турган Суннат исмли ҳайдовчи билан суҳбатлашганди. Толиб:\n- Тошкентдаги уйимгача олиб бориб қўйинг. Йўл кира ҳақини уйдан бераман. Ишонмасангиз мана, - деб туғилганлик гувоҳномасини берди. Йўл-йўлакай овқатланиш пулини ҳам ўзим тўлайман деб катта гапирди.\nСуннат рози бўлиб:\n- Мен бошқа йўловчи топгунимча сиз машинада ўтириб туринг, - деди.\nТолиб соат 20:00 ларгача машинада ўтирди. Кейин бирин-кетин йўловчилар келиб, машина тўлди. Суннат юк кўтаришга ёрдам бериб юборинг, деб Толибни чақирди. Иккови бошқа машинадан бир қопни Суннатнинг машинасини юкхонасига жойлади. Энди кетмоқчи бўлиб туришганди, бир киши келиб иккита қора рангли целофан пакетга ўралган пулларни ҳайдовчига берди. Суннат пулларни олиб ўзи ўтирган ўриндиқ остига қўйди. Йўл-йўлакай Суннат уч марта машинасига газ ёқилғиси тўлдириб олди. Каттақўрғон тумани ҳудудига келиб, навбатдаги газ қуйиш шахобчасига келганда, Суннат йўловчилардан тушиб туришларини сўради. Кейин ёқилғи тўлдириб, машинани шу ердаги бир ошхонани олдига тўхтатди. Суннат машина юкхонасидан курткасини олиб кийди. Шу пайт Толиб юкхонадаги қопда пул турганини кўриб кўзи ўйнаб кетди. Суннат:\n-Юринг, овқатланиб чиқамиз, - деб ошхонага бошлади.\n- Йўқ, мени қорним тўқ. Сизлар кириб чиққунча мен машинада ухлайман, - деди у.\nҲамма овқатланиш учун ошхонага кириб кетди. Пулларни кўриб ҳаловатини йўқотган Толиб, бежизга машинада қолишини айтмаганди. Содда ҳайдовчи калитни ҳам машинада қолдириб кетган. Толиб боядан бери хаёлида пишитиб келаётган шум ниятини амалга оширишга киришди. Машинани олиб қочади. Ичидаги мўмай пулларга эга чиқади. Қулай фурсатни кутиб турган йигит шартта ҳайдовчининг ўрнига ўтириб, машинани бошқариб кетди. Тошкент-Бухоро йўлининг Тошкент йўналишида келаверди. Юқори тезликда келаётган Толиб, Самарқанд шаҳрига келганда сирпанчиқ йўлда машинани йўл четидаги бетон тўсиққа уриб олди. Кейин Жомбой туманидаги “МАН” заводи олдигача миниб борди. Машинани тўхтатиб, ҳайдовчи ўриндиғи тагидаги пулларни олди. Йўловчи аёлнинг сумкасини бўшатди. Ҳайдовчига берган ҳужжатларини олиб чўнтагига солди. Кейин юкхонадаги пулларни ҳам олди. Кейин ЙҲХБ постига борди. Шу ердаги ошхонага кириб овқатланди. Бироздан сўнг автобусга чиқиб, Сирдарё вилоятининг Бахт шаҳарчасига етмасдан тушиб қолди. Кейин шу ердан Тошкент шаҳригача 100.000 сўм эвазига бир такси гаплашди. Йўлда бозорга тўхтаб, ўзига кийим-кечак ва спорт сумкаси сотиб олди. Йўлда пулларни сумкага жойлади. Пулларни кўрган ҳайдовчи қаердан олганини сўради. Толиб уни алдаб, ҳеч қачон бўлмаган бизнеси ҳақида ёлғонлар тўқиб ташлади. У шаҳарга етиб келгандан сўнг отасиникига кириб чиқмоқчи бўлди. Бунча пул билан киришга отасидан қўрқиб, пулларни маҳалладаги бир дарахтнинг ичига яшириб, кейин уйга кирди.\nКун кеч бўлгач, пулларни олиб таниши Русланникига борди. Ўғирланган пулларни уйига қўйиб туришини сўради. Руслан қаршилик қилмади, қўли эгри танишини қўллаб юборди. “Пулларни эгаси излаб келмайдими, ишқилиб?” деб сўради. “Ҳа ишни тоза қилганман, ҳеч ким сўраб келмайди” деди ўғри. Иккови бир сумкадаги пулларни санаб, 33.000.000 сўмни Русланга берди. Кейинги сумкадагиларни санамасдан олиб, яна бир танишининг уйига борди. Шу ерда қолиб, 28 декабрь куни машина сотиб олишни режа қилди. Тошкент шаҳрида ВАЗ 2106 русумли автомашина сотиш учун чиқариб қўйилганлигини кўрди, шу машинани ўзаро савдолашиб, 19.000.000 сўмга сотиб олди. Ўзининг паспорти бўлмагани учун танишини номига расмийлаштирди. Машинасига шина, чехол ва яна бошқа керакли нарсалар ўрнатди.\n31 декабрь куни таниши билан машинада кетаётганда “Нексия” русумли автомашина билан тўқнашиб кетди. Толибнинг яқиндагина олган машинаси ЙҲХБ ҳодимлари томонидан жарима майдончасига қўйилди. Шу куни Толибга ўртоқлари қўнғироқ қилиб, байрам қилишни таклиф қилди. Бироқ, Толибга байрам татимади. У ўртоқлари билан кўришган пайти ИИБ ходимлари томонидан ушланди.\nШундан сўнг Толиб Хоразмдан ўғирлаб келган пулларни ва жиноятни қасддан яширган Руслан ҳам қўлга олинди.\nТолиб судда қилган ишидан чин кўнгилдан пушаймонлигини билдириб, қонуний енгиллик сўради.\nСудда Суннатнинг кўрсатмаси: “Ўзимга тегишли “Кобалт” русумли машинамда Урганч-Тошкент йўналишида таксичилик қиламан. Ўша куни Урганч шаҳрида турганимда бир йигит келиб, ёнида пули йўқлигини, Тошкент шаҳригача олиб боришни, шаҳарга борганидан кейин пулни уйидан олиб беришини айтиб, ўзининг туғилганлик ҳақидаги гувоҳномасини берди. Унинг таклифига рози бўлиб, машинага ўтқаздим. Шу куни 22 нафар одамдан жўнатмалар олгандим. Охирги марта бир танишимдан Самарқанд шаҳригача олиб бориб бериш учун полиэтелиен қопда 123.000.000 сўм пулларни олгандим. Каттақўрғон тумани ҳудудидаги бир ёқилғи қуйиш шахобчасига келиб, шу ердаги ошхонада овқатланиш учун ошхонага кириб кетдик. Нотаниш йигит машинада ўтиришини айтганди. Овқатланиб чиқсам машинам йўқ экан, кейин атрофни изладик. Шундан сўнг ошхонадаги кузатув камерасини кўрдик. Шу ердаги бир “Нексия” машинасида ортидан изладик, лекин тополмадик. Урганч шаҳридан мендан кейин йўлга чиққан танишимга ҳолатни айтиб, машинамни кўрса хабар беришини айтдим. Биз яна Каттақўрғонга қайтиб, ИИБга мурожаат қилдик. Ходимлар тушликка яқин машинамни Жомбой туманидан, шикастланган ҳолда топишди.\nМашинам кўздан кечирилганда, етказиб бераман деб олган жўнатмалардан Самарқанд шаҳрига олиб бориб беришим керак бўлган 123.000.000 сўм, ўриндиғим остида қора пакетдаги 36.000 АҚШ доллари, йўловчи аёлнинг сумкасидаги 5.000.000 сўм пуллар йўқ экан. ИИБ ходимларидан ўғирланган пулларни ундириб олишда амалий ёрдам беришини сўрайман.”\nМазкур ҳолат юзасидан олиб борилган тергов ҳаракатлари давомида 36.000 АҚШ доллар жўнатманинг бир қисми, яъни 23.913 АҚШ доллари топилди. Жабрланувчи қолган 12.304 АҚШ доллар пулларини топишга амалий ёрдам сўраб кўрсатма берган.\nСуд ҳукми билан Толиб аввал тайинланган жазонинг ўталмай қолган қисмини қисман қўшиш йўли билан 12 йилу 6 ой муддатга озодликдан маҳрум қилинди. Жазони қаттиқ тартибли колонияларда ўташи белгиланди.\nРуслан тайинланган жазоларни қисман қўшиб, узил-кесил ўташи учун 3 йил муддатга озодликдан маҳрум қилинди.\nСудланувчилардан Суннат фойдасига 18.663.865 сўм ундириладиган бўлди. Шунингдек, солидар тартибда жабрланувчига 123.000.000 сўм ҳам ундирилади.\nИш бўйича ашёвий далил тариқасида олиниб, жарима майдончасида сақланаётган “ВАЗ 2103” русумли автомашина 123.000.000 сўм моддий зарарни қоплаш учун қаратилди.\n✔ 494 🕔 16:06, 21.05.2021


Effect.uz - Ўзбекистон ЕОИИга аъзо бўлиш устида музокараларни бошлади\n23 Фев, 2020 06:01\nЭшонхонов АкмальСиёсат14 Фев, 2020 14:04\nЎзбекистон Евроосиё иқтисодий иттифоқи ва Жаҳон савдо ташкилотига кириш масаласи бўйича астойдил музокаралар энди бошланди. Бу ҳақда Ташқи ишлар вазирининг биринчи ўринбосари Илҳом Неъматов маълум қилди.\n“Ўзбекистон мустақилликка эришгандан бери 120 тадан ортиқ халқаро ташкилотга аъзо. Албатта, ҳар бир ташкилотда Ўзбекистоннинг ўзини манфаати бор ва унга киришдан олдин биз унинг ижобий ва салбий томонларини яхшилаб ўрганганмиз.\nЎргангандан кейин, ўзимизни манфаатимизни кўзлаган ҳолда ўша ташкилотга кирганмиз. Қандай таклиф бўлмасин, албатта, у таклиф чуқур ўйлаб чиқилгандан кейин, тарозига қўйилгандан кейингина қарор қабул қилинади”, деб таъкидлади дипломат.\nИлҳом Неъматовнинг сўзларига кўра, ҳозирда Ўзбекистоннинг ЕОИИ ва ЖСТ сингари ташкилотларга аъзо бўлиши масаласи устида Инвестициялар ва ташқи савдо вазири ўринбосари бошчилигидаги катта гуруҳ ишламоқда.\n“Астойдил музокаралар энди бошланди. Ўзбекистон манфаатларини биринчи галда ҳамма томондан ҳимоя қилиб, келишганимиздан кейингина аъзо бўламиз”, деб қўшимча қилди Ташқи ишлар вазирининг биринчи ўринбосари.\nШавкат Мирзиёев Қирғизистонда “Йил одами” деб тан олинди\nЎзбекистонга ўқишни кўчириш сиёсий омилга …\nФранция Ухандан ўз фуқароларини қайтаришга киришди\nСамарқанддаги кафеда мижозларга қуртлаган гўштдан таом келтиришди...\n19 Апр, 2019 465 0\nНосозлик сабаб завод портлади...\n20 Апр, 2019 354 0\n“Борига барака”, “Омад шоу”, “Миллионер шоу” телеўйинларини яна бир марта танқидга учради...\n27 Май, 2019 390 0


Буюк Британия Тошкентдаги консулхонасини вақтинча ёпди\nШайбон Буюк Британиянинг Ўзбекистондаги элчихонаси консуллик бўлими ўз фаолиятини вақтинча тўхтатди. Маълум бўлишича, хавфсизлик нуқтаи назаридан шундай қарорга келинган.\nЭлчихона матбуот хизмати вакили Леонид Кудрявцевнинг “Озодлик” мухбирига айтишича, Тошкент шаҳри ҳокимлиги ободонлаштириш ишлари олиб борилиши сабабли элчихона атрофида хавфсизлик мақсадида ўрнатилган бетон тўсиқларни олиб ташлаган. Бу эса хавфсизлик чораларининг сусайишига олиб келган.\n“Шу сабабли элчихона консуллик бўлими фаолиятини вақтинча тўхтатишга қарор қилди. Қолаверса, консуллик бўлимига виза сўраб келаётган фуқаролар хавфсизлигини ўйлаб, шундай қилишга мажбур бўлдик”, - деди Л.Кудрявцев.\nБуюк Британия элчихонаси ўзбекистонликлар виза сўраб энг кўп мурожаат қиладиган диломатик идоралардан бири. Шу боис, консуллик бўлими ўз фаолиятини вақтинча тўхтатгани кўпчиликда ташвиш уйғотди.\nЛ.Кудрявцевнинг билдиришича, қўшимча хавфсизлик чоралари кўрилмагунча консуллик бўлими фаолият юритмайди. Ҳозир бу масала ўрганилмоқда ва маҳаллий расмийлар билан музокаралар олиб бориляпти. Унгача эса фуқаролар виза масаласида Буюк Британиянинг Олмаота ёки Москвадаги консулхоналарига мурожаат қилиши мумкин.\nЎзбекистон Ташқи ишлар вазирлиги матбуот хизмати раҳбари Илҳом Зокиров Тошкент шаҳри ҳокимлигининг элчихона олдидани бетон тўсиқларни олиб ташлашида ҳеч қандай ноқонунийлик йўқлигини билдирди. Унинг сўзларига кўра, элчихона ҳудуди ва унга тегишли бинолар дахлсизлик мақомига эга бўлса-да, унинг атрофидаги йўллар, иншоотлар ва объектлар шаҳар ҳокимлигига қарашлидир.\n“Агар ҳокимлик у ерда ободонлаштириш ишлари олиб бораётган бўлса, биз элчихона фаолиятига халақит берувчи бирор аралашув ёки ноқонуний ҳаракатларни кўрмаяпмиз. Қолаверса, ҳокимлик қилинажак ишлар тўғрисида элчихонани аввалдан огоҳлантирган”, - деди И.Зокиров.\nТошкент шаҳри ҳокимлиги вакили ҳам қилинажак ишлардан элчихона огоҳлантирилгани ва бу борада келишиб олинганини маълум қилди. Унинг айтишича, айни пайтда ҳар икки томоннинг ҳам иши тўхтаб қолмаслиги учун қўшимча чоралар ўйланмоқда.


Хайрли иш кўз-кўз қилиш учун қилинмайди\nХусусий мулк ва мулкдорлар ҳуқуқини ҳимоялаш йўлида\nКичик бизнеснинг ишончли ҳамкори\nОмборхона керак эмасми?\nЕтказиб бериш текин бўлди\nСотилмаган эди – текинга олинди\nТаътилга чиқиш учун буйруқ берилди...\nИлк одимлар: ярим йиллик юзасидан ҳисобот тараддуди\nОфис ва дўконлар ижарага берилганда ...\nСертификат тан олиниши керак\nБир талай ҳужжатлар\nРамазон – эзгулик, саховат, меҳр-шафқат ойи\nБири дилхуш, бири дилхун...\nДорихона очдингизми – фармацевт бўлинг\nГазета СБХ / 2014 год / № 29 / Рамазон – эзгулик, саховат, меҳр-шафқат ойи\nПойтахтимизнинг Юнусобод туманидаги 19-мавзеда чоғроқ ғиштин бино бор. Туман аҳлигина эмас, балки кўпчилик тошкентликлар ҳам унинг шаҳар Болалар уйи эканлигини яхши билишади. Ота-онаси ва бошқа яқин қариндошлари йўқ болалар, шунингдек нотинч оилаларнинг фарзандлари бу масканга юборилади.\nГўдаклар уйига кўпинча чақалоқлар ҳам келтирилади. Ёши озгина катта норасидалар ҳам бор. Уларнинг ҳаммаси бу ерда уч ёшга тўлгунга қадар тарбияланади. Болаларнинг бу масканга келиш йўллари турфа хилдир. Гўдаклардан қайси биринингдир онаси туғруқхонада, бўшангани ҳамони ундан воз кечган бўлса, қайси биринингдир онаси ҳалок бўлган. Баъзиларининг дунёга келтирган энг азиз кишилари ота-оналик ҳуқуқидан маҳрум қилинган.\nШаҳар Болалар уйидаги гўдакларнинг ҳаммаси яхши парвариш қилинмоқда, ҳаммаси озода, қўғирчоқдек кийинтирилган. Ушбу масканда бўлган кунимиз, ёши каттароқлари ҳовлидаги сув ҳавзасида маза қилиб чўмилмоқда эди. Шўх-шодон кулги ҳавони тутган. Мустақил равишда сузишга ҳаракат қилаётган ширинтойларни бир кўрсангиз эди!\nЁтоқ жойлари, ўйинхоналари озода, батартиб ва жуда шинам. Ўйинчоқлар кўп, болаларбоп мебеллар кўзингни қувнатади. Ана шуларнинг ҳаммаси етим болаларга мўлжалланган муассасалар ҳақидаги паст-баланд гап-сўзларнинг ўринсиз эканлигидан яққол далолат бермоқда.\nТўғри, харажатларнинг каттагина қисми давлат бюджети маблағлари ҳисобидан қопланади. Бироқ меҳрибон ва ғамхўр кишилар ҳам Болалар уйини эътиборсиз қолдирмайдилар. Ана шундай замондошларимиз ҳақида илиқ сўзлар айтиш муддаоси мени бу ерга етаклаган эди.\n– Бизга хусусий шахслар ҳам, тадбиркорлар ҳам, компаниялар ҳам яқиндан ёрдам бермоқда, – дейди шаҳар Болалар уйи бош шифокори Дилобар Ҳидоятова. – Улар кичкинтойларнинг талаб-эҳтиёжлари учун ҳисобварағимизга пул ўтказадилар ёки керакли нарсаларни сотиб олиб берадилар. Чунончи, бир фирма ҳар ой сайин ҳисобварағимизга муайян миқдорда пул ўтказади. Ювиш ва гигиена воситалари, дори-дармонлар, памперслар ва кийим-кечаклар келтирадиганлар ҳам кўп. Биздаги болалар ёш, уларга алоҳида эътибор, парвариш, ғамхўрлик керак. Шу боис ҳар қандай ёрдам бизни қувонтиради.\nКичкинтойларнинг ҳаётий таъминоти ва тарбияси учун ой сайин ўз улушини ўтказаётган ташкилотлар номини айтиб берсангиз деган илтимосимга Дилорам Абдурасуловнадан рад жавобини олдим.\n– Сизга бундай ахборот бера олмайман, – деб тушунтирди у. – Бизга баҳоли-қудрат ёрдам бераётганлар оз эмас, аммо тадбиркорларимиз қилган саховатлари кўз-кўз қилинишини исташмайди, овоза қилмасликни алоҳида таъкидлашади. Ахир халқимизда ўнг қўлинг берганини чап қўлинг билмасин, деган нақл бор! Бундан бир неча йил муқаддам ташкилотлардан саховат қилаётганлар ҳақидаги маълумотларни, уларнинг телефон рақамларини, ўтказган суммалари миқдорини, олиб келиб берган маҳсулотлар, кийим-кечак, гигиена воситалари қиймати ва бошқа ахборотларни кўрсатган ҳолда анкета тўлдиришни сўраган эдик. Бироқ улар биздан ростмана хафа бўлишди. Бундай қилинадиган бўлса, ёрдам бериш фикридан қайтажакларини айтиб, ўзлари учун энг асосий нарса болаларга ёрдам бериш эканига, олиб келинган барча нарсалар норасидаларга тегиши, гўдаклар кийим-кечак бобида камчилик сезмаслиги, соғлом бўлиши, тўлақонли камол топишлари учун барча шароитларга эга бўлиши муҳим эканлигига алоҳида урғу беришди.\nПрочитано: 1726 раз(а)